text:
Kareremba ni uburyo bushya bwo korora amafi butuma amafi yorowe aguma mu bisanduku byubakanywe ubuhanga, bigatuma amafi atazerera mu mazi akabona n’uko agaburirwa neza agakura vuba kandi bikongera cyane umusaruro mu burobyi.
M u kurushaho kongera umusaruro w’amafi mu biyaga hatangiye gahunda nshya yo kororera amafi mu bisanduku biziritseho ibigunguru birimo umwuka bigatuma bikomeza kureremba hejuru y’amazi, ntibirigite kandi ibyo bisanduku biba bifasheho udutimba tw’amaso mato twa metero ebyiri z’ubujyakuzimu, ifi zororerwamo ntizizerere mu kiyaga cyose. Kareremba igumishwa hamwe hakoreshejwe inanga( amabuye atsikamira udutimba mu mpande enye) kugira ngo idatwarwa n’umuyaga.Iyi tekiniki nshya yunganira ubworozi bwo mu byuzi bisanzwe bicukurwa ndetse n’uburobyi bwo mu biyaga mu rwego rwo kongera umusaruro w’amafi mu Rwanda.
Rutaganira Wilson Umuhuzabikorwa w’Umushinga Ushinzwe gucunga no gutunganya ibiyaga by’imbere mu gihugu ( PAIGELAC) yatangaje ko hari hagamijwe kureba aho ibikorwa bya kijyambere by’ubworozi bw’amafi bugeze nyuma y’amezi atandatu butangijwe. Igikorwa cyo gusarura amafi ubusanzwe gikorwa mu mezi atandatu kuko ari bwo aba akuze agejeje igihe cyo kurobwa.
Mu gikorwa cyo gusarura amafi cyabaye kuri uyu wa kane ku wa 14 Nyakanga 2011 mu rwego rwa kareremba, mu kiyaga cya Ruhondo giherereye mu karere ka Burera nyuma y’amezi atandatu ibisanduku bishyizwemo amafi, hagaragaye ko umusaruro wiyongereye cyane kuko haterwamo udufi duto ibihumbi bibiri dupima hagati ya garama 30 na 40 kamwe kamwe nyuma y’amezi atandatu mu gihe tugaburiwe neza dupima garama ziri hagati ya 400 na 500. Rutaganira Wilson yakomeje atangaza ko buri gisanduku mu gihe cy’amezi atandatu gishobora gutanga umusaruro ugera kuri toni indwi zavamo amafaranga miliyoni n’ibihumbi magana ane, mu gihe agaciro ko gutunganya igisanduku kimwe n’ibiryo byo kugaburira amafi aba yatewemo biba byatwara nka Miliyoni imwe.
Umusaruro wikubye karindwi
Mbere y’uko hakoreshwa tekiniki ya kareremba umusaruro w’amafi ntiwarengaga toni imwe nk’uko byatangajwe na Pauline Uwambajimana uhagarariye imwe Koperative ISUGI imwe mu makoperative y’abarobyi b’amafi mu kiyaga cya Ruhondo. Yakomeje ashimangira ko uburyo bwa kareremba bubafasha kubona umusaruro mwinshi kuko mu gihe cy’amaezi atandatu bashobora kuroba toni zigera kuri indwi ndetse ikirere cyaba cyiza amafi yanagaburiwe neza bakaba bageza kuri toni 10, bityo kareremba ikaba itandukanye kure n’uburobyi bwa gakondo. Ubutumwa yatanze yashishikarije abatarajya mu mashyirahamwe kuyitabira kuko abishyize hamwe bunguka, atinyura cyane cyane abagore kuko uburobyi atari ubw’abagabo gusa, n’umugore afite ubushobozi bwo kuzamura umutungo.
Madamu Nyirankijijwenimana Solina umwe mu bacuruzi b’amafi yatangaje ko kuva hatangira gahunda yo kororera muri kareremba, amafi bayabona bitabagoye kuko baba bizeye umusaruro kandi akaba atagitwarwa n’abayibaga, bityo ari amakoperative arunguka ariko n’abacuruzi bakunguka kuko bazi aho bakura amafi, bitewe n’uko aba yarorowe mu bihe bitandukanye bayabona nabo mu bihe bitandukanye bigatuma ubucuruzi budahagarara.
Tekiniki ya kareremba ihangana n’imiterere y’amazi
Ku birebana n’uko amafi aboneka mu biyaga bya Burera na Ruhondo yaba adakura neza ngo abe manini, Umuhuzabikorwa w’Umushinga Ushinzwe gucunga no gutunganya ibiyaga by’imbere mu gihugu ( PAIGELAC) yasobanuye ko biterwa n’imiterere karemano y’ako gace, kuko amazi y’ibyo biyaga yakomotse mu iyibira ry’isi kandi afite ubujyakuzimu bwa metero 60, akaba arimo ibice bitandukanye biyagize ku buryo adashobora kwivangavanga, bityo ibitunga amafi ntibikura ngo bigere hejuru amafi abone uko abirya noneho akure neza. Mu gukemura icyo kibazo kareremba ni cyo gisubizo kuko amafi yororerwa mu bisanduku akanagaburirwamo ku buryo akura neza kandi bigatanga umusaruro utubutse.
Mu kugera ku ntego y’ubuhinzi n’ubworozi bwa kijyambere butanga umusaruro, igikorwa cya kareremba Umushinga Ushinzwe gucunga no gutunganya ibiyaga by’imbere mu gihugu (PAIGELAC) uterwamo inkunga na Banki nyafurika itsura amajyambere, hazakomezwa gushishikariza abikoreara gushora imari mu mwuga wo korora amafi hakoreshwa ubwo buryo bushya bwa kareremba, gufasha amakoperative y’aborozi b’amafi kumenya aho ibikoresho bikenerwa bigurirwa, kwegereza aborozi b’amafi ibiryo byayo no kubakangurira kubyikorera ubwabo kandi bakajya banuzuza neza amafishi yerekana ibyagaburiwe ndetse n’uko amafi agenda akura.Hateganywa ko umusaruro w’amafi uziyongerahoho toni zibarirwa hagati ya 700 na 1150.
Kareremba zatangijwe ari 70 mu biyaga bya Ruhondo na Muhazi, none ubu zigeze kuri 380 mu biyaga byombi hiyongereyeho ikiyaga cya Burera, zikaba zicungwa n’amakoperative y’uburobyi n’ubworozi bw’amafi agera kuri 40.
source:Imvaho nshya
Kareremba ni ubworozi bushya bw’amafi bwa kijyambere
Shyiraho Igitekerezo!
Subscribe to: Post Comments (Atom)


c: text/html

text:
jeu.
09
févr.
2012
lS0MO RYA MBERE
Ibaruwa ya Mutagatifu Yakobo Intumwa (Yak 2,1-9)
1Bavandimwe, ntimukitiranye kwikundira abantu bamwe n'ukwemera mufite muri Nyagasani Yezu Kristu, wisesuyeho ikuzo. 2Koko rero, niba mu ikoraniro ryanyu hinjiye umuntu ufite impeta za zahabu, wambaye neza cyane, hakinjira n'umukene wambaye imyenda y'ibishwangi, 3maze mukarangamira umuntu wambaye imyambaro myiza, mukamubwira muti «Wowe icara muri uyu mwanya w'icyubahiro», naho umukene mukamubwira muti«Wowe hagarara hariya », cyangwa se «wicare mu nsi y'akabaho nkandagizaho ibirenge byanjye», 4ubwo se ntimuba mwivanguye ubwanyu? Ntimuba se mubaye abacamanza b'ibitekerezo bifutamye?
5Nimwumve, bavandimwe nkunda! Mbese nyine, lmana si YO yahisemo abakene muri iyi si, kugira ngo babe abakungahazwe mu kwemera, n'abagenerwamurage b'lngoma Imana yasezeranyije abayikunda? 6Nyamara mwebwe mwima umukene icyubahiro cye! Mbese ye, abakire si bo babakandamiza? Si bo se babajyana munkiKo? 7Si bo se batuka izina rya Kristu mwitiriwe? 8Icyakora, niba mukurikiza itegeko rihatse yose nk'uko byanditswe ngo «Uzakunde mugenzi wawe nkawe ubwawe », mukora neza. 9Ariko niba mugira uruhande mubogamiramo, mukora icyaha, mugashinjwa n'itegeko murengaho.
ZABURI (Zab 34 (33), 2-3, 4-5, 6-7)
Inyik/ Umunyabyago yaratabaje, Uhoraho aramwumva.
Nzashimira Uhoraho igihe cyose,
ibisingizo bye bizahora ubudahwema mu munwa wanjye. ".
Ishema mfite ryose ndikesha Uhoraho,
ab'intamenyekana nibabyumve maze bishime!
Nimwogeze Uhoraho hamwe nanjye,
twese hamwe turatire izina rye icyarimwe.
Nashakashatse Uhoraho aransubiza,
nuko ankiza ibyankuraga umutima byose.
Abamurangamira bahorana umucyo,
mu maso habo ntiharangwa ikimwaro.
Umunyabyago yaratabaje, Uhoraho aramwumva,
maze amuzahura mu magorwa ye yose.
IBANGONDIRIMBO RIBANZIRIZA IVANJILI (Yh 6, 63.68)
Alleluya Alleluya.
Amagambo yawe Nyagasani,
aturuka kuri Roho kandi agatanga ubugingo.
Ufite amagambo y'ubugingo bw'iteka.
Alleluya.
IVANJILI
+Mariko (8,27-33)
Muri icyo gihe 27Yezu ajyana n'abigishwa be, agana mu nsisiro za Kayizareya ya Filipo. Bakiri mu nzira abaza abigishwa be ati «Abantu bavuga ko ndi nde?» 28Baramusubiza bati «Ngo uri Yohani Batisita, abandi ngo uri Eliya; naho abandi ngo uri umwe mu bahanuzi.» 29Ati «Mwebwe se muvuga ko ndi nde?» Petero aramusubiza ati:-«Uri Kristu» 30Nuko Yezu arabihanangiriza ngo ntibagire uwo babibwira.
31Nuko atangira kubigisha ko Umwana w'umuntu agomba kuzababara cyane agacibwa n'abakuru b'imiryango, n'abaherezabitambo bakuru n' abigishamategeko, akicwa, ariko akazazuka nyuma y'iminsi itatu. 32Ibyo yabibabwiye akomeje. Nuko Petero aramwihugikana, atangira kumutonganya. 33We ariko arahindukira maze areba abigishwa be, acyaha Petero amubwira ati . «Hoshi, mva Irunde SekIbi! Kuko ibitekerezo byawe bitavuye ku Mana, ahubwo ku bantu!»

robotstxt: allowed

filter: keep


text:
Abahanga mu by’imibanire y’abantu ndetse n’impuguke muby’ubuzima bahamya ko bitoroshye kubona igisobanuro nyacyo cy’iri jambo “Urukundo” gusa bitewe n’ahantu cyangwa igihe runaka umuntu ageze mo hagenda habaho ibisobanuro binyuranye by’Urukundo, ahanini usanga n’imico itandukanye y’ahantu bigira icyo bihindura ku gusobanura icyo Urukundo aricyo ndetse hakamenyekana n’impamvu bamwe bakundana bakarambana abandi nabo bagakundana urudashoboka cyangwa ntibarambane.
Bibiliya yo Isobanura urukundo mu buryo(...)
Abahanga mu by’imibanire y’abantu ndetse n’impuguke muby’ubuzima bahamya ko bitoroshye kubona igisobanuro nyacyo cy’iri jambo “Urukundo” gusa bitewe n’ahantu cyangwa igihe runaka umuntu ageze mo hagenda habaho ibisobanuro binyuranye by’Urukundo, ahanini usanga n’imico itandukanye y’ahantu bigira icyo bihindura ku gusobanura icyo Urukundo aricyo ndetse hakamenyekana n’impamvu bamwe bakundana bakarambana abandi nabo bagakundana urudashoboka cyangwa ntibarambane.
Bibiliya yo Isobanura urukundo mu buryo butandukanye gusa hari igisobanuro kirimo gikomeye aho bagera bakavuga bati “Imana ni urukundo” ahandi usanga hari abemera ko mu mateko y’Imana irivuga ngo Mukundane ni ryo risumba ayandi mategeko kuko bavuga ko uramutse wakunze mugenzi wawe utatekereza ku mugirira nabi n’ibindi byinshi ugasanga rero ariho bahera bemeza ko Urukundo ari itegeko risumba ayandi imbere y’Imana.
Ubusanzwe mu buzima tubano hano ku Isi umunsi ku munsi cyane twinjiye mu Isi y’Urukundo kuko nicyo Nyamukuru kuri ubu turiho usanga Abantu bakundana aha tuvuze cyane ku rukundo ruba hagati y’umukobwa n’umuhungu ruganisha kukuba babana bagakora umuryango ndetse bakabyara bakororoka nk’uko Imana yabigennye, bijya bibaho rero ko umuhungu akundana n’umukobwa bakagera no ku rwego rwo kubana gusa hari n’abakundana kubw’impamvu runaka urwabo ntirurambe gusa umugani w’abantu ndetse n’uburyo Imana yaremye isanzure burya ngo nta nkweto ijya ibura iyayo amaherezo buri wese agera aho akabona uwo bahuza.
Kuri uyu munsi wa none ho usanga byarahindutse aho umuntu asigaye akunda mugenzi we kubera impamvu runaka, nk’amafaranga cyangwa izindi nyungu runaka aba amukurikiyeho ninayo mpamvu usigaye ubona bamwe bakundana urukundo ntirumare kabiri cyangwa ngo rurambe.
Ku rundi ruhande ariko hari ikintu gikunze kubaho hano mu Rwanda by’umwihariko bitewe n’amateka yaranze igihugu cyacu aho usanga imiryango yaratatanye kuburyo hari nk’ubwo ushobora kumara imyaka myinshi warabuze umuvandimwe cyangwa abavandimwe bawe urugero nk’aba babuze mu gihe cya Jenoside yakorewe Abatutsi noneho nyuma mukazahurira nk’ahantu utazi neza ko ari n’umuvandimwe wawe nyuma ukaba wanashiduka mwakundanye kandi wenda ari n’umuvandimwe wawe
Kuri iki tuvuze haruguru bikunze kubaho ahenshi Atari no mu Rwanda usibye ko twe mu Rwanda tugira imvugo tubishyiramo ngo ni ugukunda urudashoboka iyo wakundanye n’umuntu utazi ko ari umuvandimwe wawe nyuma bikazaba ngombwa ko wisanga ari umuvandimwe wawe cyane aha bimenyekana iyo mugeze muri cya gihe cyo kubana kuko aha bisaba ko imiryango yanyu yose uko yakabaye ibasha kugaragara hanyuma rero mukanamenyana kuburyo bwimbitse.
Ibyo byose rero biratuganisha ku nkuru y’ibyabayeho aho umukobwa Marine yakundanye na Jack bakagera ku munota wa nyuma umwe akamenya ko undi ari musaza w’undi n’undi ari mushiki w’undi bisanga mu rukundo rudashoboka
Ni inkuru ndende muzagezwaho mu bice bitandukanye ikazaba ikubiyemo ubutumwa bushobora kugira byinshi buhindura mu muryango Nyarwanda.
Tukurarikiye kutazacikwa iyi nkuru ndende URUDASHOBOKA.
Yanditswe na Ubwanditsi/MUHABURA.rw
nuko hari bamwe baba batarahuje ingeso umwe
yarananiwe kwihanganira undi bituma
batndukana.
Dutegereje Ep one gira vuba
hhhhhhhhhhhh nizereko Atari ngewe kuko sinixe Iburasirazuba
Ko udutindira se.?? dutegereje n’amatsiko menshi
Ko udutindira se.?? dutegereje n’amatsiko menshi
Ko udutindira se.?? dutegereje n’amatsiko menshi
turahabaye kbsan


text:
Matayo 1
Amazina ya ba sekuruza ba Yesu(Luka 3.23-38)
1.Amasekuruza ya Yesu Kristo, mwene Dawidi, mwene Aburahamu ngaya: 2.Aburahamu yabyaye Isaka, Isaka yabyaye Yakobo, Yakobo yabyaye Yuda na bene se, 3.Yuda yabyaye Peresi na Zera kuri Tamari, Peresi yabyaye Hesironi, Hesironi yabyaye Ramu, 4.Ramu yabyaye Aminadabu, Aminadabu yabyaye Nahashoni, Nahashoni yabyaye Salumoni, 5.Salumoni yabyaye Bowazi kuri Rahabu, Bowazi yabyaye Obedi kuri Rusi, Obedi yabyaye Yesayi, 6.Yesayi yabyaye Umwami Dawidi. Dawidi yabyaye Salomo kuri muka Uriya, 7.Salomo yabyaye Rehobowamu, Rehobowamu yabyaye Abiya, Abiya yabyaye Asa, 8.Asa yabyaye Yehoshafati, Yehoshafati yabyaye Yoramu, Yoramu yabyaye Uziya, 9.Uziya yabyaye Yotamu, Yotamu yabyaye Ahazi, Ahazi yabyaye Hezekiya, 10.Hezekiya yabyaye Manase, Manase yabyaye Amoni, Amoni yabyaye Yosiya, 11.Yosiya yabyaye Yekoniya na bene se, igihe bimuriwe i Babuloni. 12.Bamaze kwimurirwa i Babuloni, Yekoniya yabyaye Shalutiyeli, Shalutiyeli yabyaye Zerubabeli, 13.Zerubabeli yabyaye Abihudi, Abihudi yabyaye Eliyakimu, Eliyakimu yabyaye Azori, 14.Azori yabyaye Sadoki, Sadoki yabyaye Akimu, Akimu yabyaye Elihudi, 15.Elihudi yabyaye Eleyazari, Eleyazari yabyaye Matani, Matani yabyaye Yakobo, 16.Yakobo yabyaye Yosefu umugabo wa Mariya, ari we nyina wa Yesu witwa Kristo. 17.Nuko ba sekuruza bose, uhereye kuri Aburahamu ukageza kuri Dawidi ni cumi na bane, kandi uhereye kuri Dawidi ukageza igihe bimuriwe i Babuloni ni cumi na bane, kandi uhereye icyo gihe bimuriwe i Babuloni ukageza kuri Kristo ni cumi na bane.
Kuvuka kwa Yesu, uko kwagenze
18.Kuvuka kwa Yesu Kristo kwagenze gutya. Nyina Mariya yari yarasabwe na Yosefu, ariko yari ataramurongora, babona afite inda yUmwuka Wera. 19.Umugabo we Yosefu kuko yari umukiranutsi kandi adashaka kumukoza isoni ku mugaragaro, yigira inama yo kumubenga rwihishwa. 20.Akibitekereza, marayika wUmwami Imana amubonekera mu nzozi ati Yosefu mwene Dawidi, witinya kurongora umugeni wawe Mariya, kuko imbuto imurimo ari iyUmwuka Wera. 21.Azabyara umuhungu uzamwite YESU, kuko ari we uzakiza abantu be ibyaha byabo. 22.Nuko ibyo byose byabereyeho kugira ngo ibyo Umwami Imana yavugiye mu kanwa kumuhanuzi bisohore ngo 23.Dore umwari azasama inda kandi azabyara umuhungu,Azitwa Imanweli, risobanurwa ngo Imana iri kumwe natwe. 24.Yosefu akangutse abigenza uko marayika wUmwami Imana yamutegetse, arongora umugeni we. 25.Ariko ntibaryamana arinda ageza igihe yabyariye umuhungu, amwita YESU.
Uri gusoma Matayo igice cya:


text:
Imana yishimira abantu bagira umwete wo kuyishaka, kuko iyo uyishatse nayo irakwiyereka. Imana ikeneye amasengesho atari ay’umuhango cyangwa y’idini ahubwo ikeneye ko uyiha umwanya uhagije mu bihe byawe byo gusenga.
Pasitori Eric avuga ko bidakwiriye ko umuntu ashaka Imana ayibipa, ubwo arashaka kuvuga ko hari abantu basenga mu kanya gato kandi bakaba barangije gusengera ibintu byose, aravuga ati” Mana ndagushimira ko wandinze,…….ndasengera umuryango wanjye……..akongeraho ibice byose by’igihugu n’amahanga mu minota ibiri gusa!” kuri pasitori Eric yumva ko ibyo bidahagije kuko Imana ikeneye umwanya nawe kugira ngo uyibwire neza ibyawe nkuko koroneliyo yabigenje Imana ikamwiyereka.
Arahugurira abantu bose kwegera Imana umwanya munini kuko Imana ivuga ko nuyitabaza izagutabara kandi nuyitabaza iragutabara.
Atanga ingero z’abantu batandukanye begereye Imana umwanya munini kandi arabantu bakomeye, atanga urugero rwa Koroneliyo wari umusirikare ukomeye ariko yegereye Imana iramwumva kuko atasenze amasengesho y’umuhango. Abandi avuga ni nka Daniyeli, ikintu aheraho avuga ko nuyiha umwanya nawe nta cyatuma Imana itakumva.


text:
sam.
19
mars
2011
ISOMO RYA MBERE
Umuhanuzi Mika (Mik 7, 14-15.18-20)
Umuhanuzi Mika asenga agira ati 14«Uhoraho, ragira umuryango wawe n’inkoni yawe, ari wo bushyo wahaweho umurage, busigaye ari bwonyine rwagati mu ishyamba ry’inzitane, maze burishe muri Bashani n’i Gilihadi nk’uko byahoze kera! 15Wongere utugaragarize ibitangaza, nk’iby’igihe utuvanye mu gihugu cya Misiri! 18Mbese wagereranywa n’iyihe Mana, wowe wihanganira icyaha, ukirengagiza ubugome? Urukundo ugirira udusigisigi tw’umuryango wawe rutuma udakomeza kuwurakarira, ahubwo ugashimishwa no kutugirira impuhwe. 19Tugaragarize bundi bushya impuhwe zawe, unyukanyuke ibicumuro byacu, kandi ibyaha byacu byose ubirohe mu nyanja! 20Yakobo uzamugaragarize ubudahemuka bwawe, na Abrahamu umwereke ineza yawe, nk’ uko wabirahiye abasekuruza bacu kuva mu bihe bya kera.
ZABURI (Zab 103 (102),1-2,3-4,9-10,11-12)
Inyik/ Singizwa Nyagasani, Mana yuje impuhwe n’ibambe!
Mutima wanjye, singiza Uhoraho,
n’icyo ndi cyose gisingize izina rye ritagatifu ,
Mutima wanjye, singiza Uhoraho,
kandi ntiwibagirwe na kimwe mu byo yaguhaye!
We ubabarira ibicumuro byawe byose,
akakuvura indwara zawe zose ;
we warura ubugingo bwawe mu mva,
akagutamiriza ubutoneshwe n’impuhwe.
Ntatongana ngo bishyire kera,
Ntarwara inzika ubuziraherezo;
Ntaduhana bihwanye n’ibicumuro byacu,
Ntatwihimura akurikije amafuti yacu.
Uko ijuru ryisumbuye kure hejuru y’isi,
Ni ko impuhwe ze zisagiranira abamutinya;
Uko uburasirazuba butandukanye n’uburengerazuba,
Ni ko adutandukanya n’ibicumuro byacu.
IBANGONDIRIMBO RIBANZIRIZA IVANJILI (1Yh 4, 16 ; 3, 20)
Nyagasani, Ijambo ryawe ni ukuri,
n’itegeko ryawe rikaba agakiza.
Twebwe twamenye urukundo Imana yatugaragarije:
Tuzi ko Imana isumba kure umutima wacu.
Nyagasani, Ijambo ryawe ni ukuri,
n’itegeko ryawe rikaba agakiza.
+IVANJILI
Luka (Lk 15, 1-3. 11-32)
Muri icyo gihe, 1abasoresha n’abanyabyaha basanga Yezu bose, bashaka kumwumva. 2Abafarizayi n’abigishamategeko batangira kwijujuta bavuga bati «Uyu muntu ko yakira abanyabyaha akanasangira na bo!»
3Nuko Yezu abacira uyu mugani ati 11«Umugabo yari afite abahungu babiri. 12Umutoya abwira se ati ‘Dawe, mpa umunani ungenewe.’ Nuko se abagabanya ibye. 13Hashize iminsi mike, umutoya akoranya ibye byose, ajya mu gihugu cya kure. Nuko ahatagaguriza ibye yibera mu maraha. 14Amaze kubitsemba byose, muri icyo gihugu hatera inzara ikaze, nuko aratindahara. 15Ni bwo agiye gusaba akazi umuturage w’icyo gihugu, amwohereza kuragira ingurube mu isambu ye. 16Yifuzaga kuba yahemburwa n’ibishishwa ingurube zaryaga, ariko ntihagire ubimuha. 17Bigeze aho aribwira ati ‘Nyamara se kwa data hari abakozi bangana iki barya bakanabisigaza, naho jyewe nicirwa n’inzara hano! 18Reka mpaguruke nsange data mubwire nti : Dawe, nacumuye ku Mana no kuri wowe. 19Singikwiriye kwitwa umwana wawe, none ngira nk’umwe mu bakozi bawe.’ 20Nuko arahaguruka asanga se. Akiri kure, se aramurabukwa yumva impuhwe ziramusabye. Ariruka ajya kumugwa mu nda, aramuramutsa amusomagura. 21Nuko umwana aramubwira ati ‘Dawe, nacumuye ku Mana no kuri wowe, singikwiriye kwitwa umwana wawe.’ 22Naho se abwira abagaragu be ati ‘Vuba, muzane ikanzu nziza cyane muyimwambike, mumwambike n’impeta mu rutoki n’inkweto mu birenge. 23Muzane ikimasa cy’umushishe mukibage, turye twishime, 24kuko uyu mwana wanjye yari yarapfuye, none yazutse ; yari yarazimiye, none yatahutse!’ Nuko batangira kwishima.
25Icyo gihe umwana we w’imfura yari mu murima. Arahinguka, ageze hafi y’urugo yumva baririmba, umudiho ari wose. 26Nuko ahamagara umwe mu bagaragu, amubaza ibyo ari byo. 27Undi aramusubiza ati ‘Ni murumuna wawe wagarutse; none so yabaze ikimasa cy’umushishe, kuko yamubonye ari mutaraga.’ 28Aherako ararakara, yanga kujya mu rugo. Se arasohoka, aramuhendahenda ngo aze 29Nuko abwira se ati ‘Reba imyaka yose maze ngukorera : nta n’itegeko ryawe na rimwe ndengaho, nyamara ntiwigeze umpa n’agahene ngo ngasangire n’incuti zanjye. 30None uriya muhungu wawe wagarutse amaze kumarira ibintu byawe mu ndaya, ube ari we ubagishiriza ikimasa cy’umushishe!’ 31Nuko se aramusubiza ati ‘Mwana wanjye, wowe iteka tuba turi kumwe, kandi ibyanjye byose ni ibyawe. 32Ariko byari ngombwa rwose ko dukora umunsi mukuru, tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse!’»


text:
Korale Evangelique -Gisenyi igiye gusesekara i Kigali mu ivugabutumwa ry’Iminsi ibiri.
Korali Evangelique ibarizwa mu Karere ka Rubavu mu Itorero rya ADEPR
Paruwasi ya Gisenyi ku Mudugudu wa Bethifage yateguye urugendo rw’ivugabutumwa ruzamara iminsi ibiri ruzabera mu itorero ADEPR Kicukiro umudugudu wa Nyakabanda .
Uru ruzinduko ruje rusubiza ubutumire bw’urubyiruko rusengera kuri uyu mu dugudu wa Nyakabanda, abo bateguye igiterane cy’ububyutse cyahawe intego iboneka muri Nehemiya 2 :7-20, kikaba gitegerejwe mu mpere z’iki cyumweru tariki ya 02 -03 Nyakanga 2016, aho korali Evangelique izaba iri kumwe na Korali Galeedi ndetse na Korale Sion zo kuri uyu mudugudu wa Nyakabanda hamwe n’abandi bavugabutumwa batandukanye.
Bwana Harerimana Faustin umuyobozi wa Evangelique yadutangarije ko uru ruzinduko ruje mu gihe imaze iminsi yitegura gukora umuzingo wa kabiri w’indirimbo zabo z’amashusho mu gihe kitarambiranye ngo zikazaba zageze ku isoko, ku uruhande rwa Adepr Kicukiro by’umwihariko umudugudu bazakoreraho ivugabutumwa, Pastor Alexis SINDAYIGAYA akaba asaba abantu bose basanzwe bakunda iyi korali by’umwihariko abatuye mu mujyi wa Kigali kutazabura muri iki giterane, ku ruhande rwabo ngo imyiteguro basa nk’abagiye kuyirangiza.
Umudugudu wa Nyakabanda utumira abantu bose muri icyo giterane


text:
Kuzuka kwa Yesu ni intsinzi Rev Rurangirwa Emmanuel
Matayo 28:1-15 Nuko umunsi w’isabato ushize, ku wa mbere w’iminsi irindwi, umuseke wenda gutambika, Mariya Magadalena na Mariya wundi bajya kureba cya gituro.
Habaho igishyitsi cyinshi, kuko marayika w’Umwami Imana yari amanutse avuye mu ijuru, abirindura igitare acyicaraho. Ishusho ye yasaga n’umurabyo, n’imyenda ye yeraga nk’urubura. Ba barinzi bamubonye bagira ubwoba bahinda imishitsi, basa n’abapfuye.
Ariko marayika abwira abagore ati"Mwebweho mwitinya, kuko nzi yuko mushaka Yesu wabambwe. Ntari hano kuko yazutse nk’uko yavuze, nimuze murebe aho Umwami yari aryamye.
Nimugende vuba mubwire abigishwa be yuko yazutse, kandi azababanziriza kujya i Galilaya. Iyo ni ho muzamubonera dore ndabibabwiye."
Bava mu gituro vuba bafite ubwoba n’ibinezaneza byinshi, birukanka bajya kubibwira abigishwa be.
Maze Yesu ahura na bo arababwira ati"Ni amahoro!" Baramwegera bamufata ku birenge, baramupfukamira. Maze Yesu arababwira ati"Mwitinya, nimugende mubwire bene Data bajye i Galilaya, ni ho bazambonera."
Bakigenda, bamwe muri ba barinzi bajya mu murwa babwira abatambyi bakuru ibyabaye byose. Bateranira hamwe n’abakuru bajya inama, bagurira abasirikare ifeza nyinshi bati"Mujye muvuga muti ’Abigishwa be baje nijoro dusinziriye, baramwiba.’
Umutegeka naramuka abyumvise tuzamwemeza, namwe tuzabakiza amakuba."
Nuko baherako bijyanira ifeza, babigenza uko bohejwe. Iryo jambo ryamamara mu Bayuda na bugingo n’ubu.
Mu magambo arindwi Yesu yavuze ari ku musaraba, hari ijambo rikomeye cyane ritakwibagirana, agira ati "birarangiye". Icyo gihe umwenda ukingiriza ahera h’ahera utabukamo kabiri. Wari umwenda ukomeye cyane, twemererwa kwigerera mu bwiza bw’Imana. Ikindi kandi, isi yahinze umushyitsi, ibitare biraturagurika, ibituro by’abera birakinguka, abera barazuka Yesu amaze kuzuka biyereka bene wabo ngo bibe ibihamya.
Hari abantu batandukanye b’abahamya b’izuka rya Yesu:
Abarinzi bahawe umurimo ukomeye wo kurinda imva. Umuntu yakwibaza impamvu ibyo byabaye ngombwa, ariko ni uko bari bagize ubwoba. Marayika ahageze, bagize ubwoba, baratengurwa, basa n’abapfuye.
Aba nibo baguriwe n’abakuru kugira ngo babeshye ko basinziriye nijoro abigishwa be bakamwiba, ariko ibyo ntibyabujije ko bari bazi ibyo babonye, ko Kristo yazutse. Imiryango y’abarinzi yabonye ikiguzi cy’ikinyoma cyamamara mu Bayuda, ariko igitangaje ukuri kuramenyekana, Yesu aramamara.
Marayika wamanutse hakaba igishyitsi, kubirindura igitare ndetse akacyicaraho, Niko iyo Imana yiyiziye mu byacu byari bigoranye, ibyari bituremereye ibikuzaho imbaraga zayo kandi bikajya munsi y’ubutware bwayo.
Ba bagore bajyaga gusiga Yesu amavuta, babonye igitangaza kare kare mu museke, ubwo bahumurizwaga na Marayika.
Inkuru aba bajyanye, itandukanye n’iyo abarinzi bajyanye, ibyo byatewe n’icyari cyabateye kuza gushaka Yesu. Ntibyagarukiye aho, ahubwo na Yesu ubwe yarababonekeye abaha amahoro. Nibwo butumwa bwiza dukwiriye gutwara, ni ubw’amahoro.
Mwenedata, jyana ukuri kw’inkuru y’amahoro ya Yesu wazutse nubwo hariho inyungu mu kinyoma cy’iyi si, uyitere umugongo.
1Abakorinto 5:7,8 Nuko nimwiyezeho umusemburo wa kera kugira ngo mube irobe rishya, mube mutakirimo umusemburo wa kera koko kuko Pasika yacu yatambwe, ari we Kristo.
Nuko rero tujye tuziririza iminsi mikuru tudafite umusemburo wa kera, cyangwa umusemburo ari wo gomwa n’ibibi, ahubwo tugire imitsima idasembuwe ari yo kuri no kutaryarya.
Nimureke twizihize Pasika dufite imitima itarimo uburyarya, dufite ukuri muri twe.
Amen


text:
Abantu bibaza impamvu Yesu yanyuze mu rupfu kugira ngo acungure umuntu kandi yari umwana w’Imana ishobora byose!
Usomye ibyanditswe byera muri Matayo 17:22-23, Yesu yabwiye abigishwa be iby’urupfu rwe. Imana yari yarateguye gucungura abari mu isi ibinyujije mu rupfu rw’umwana wayo Yesu Kristo.
Imana ni iyera, kandi ntijya ipfa. None ni gute yari kubigenza ngo icungure umuntu? Igisubizo ni uko uwagombaga kuza mu isi gucungura umuntu yagombaga kuza mu kamero nk’ako umuntu kugira ngo arangize umurimo we.Kandi umuntu agira ibihe bitatu :kuvuka, gukura no gupfa. Yesu Kristo rero ni we wagombaga kubikora agaca muri ibyo byiciro3 kugira ngo asohoze gukiranuka kose.
Yesu Kristo yaravuze ati “ nk’uko umwana w’umuntu ataje gukorerwa , ahubwo yaje gukorera abandi no gutangira ubugingo bwe kuba incungu ya benshi”. Yesu yasaga nushushanya umurimo wari umuzanye mu isi ariko hagaragaramo ukwizera gukomeye.Yesu afite imbaragaga ; Yaravuze ati “ Jyewe na Data turi umwe”- Yohana 10:30. Ni aho yagaragazaga ko afite imbaraga ndetse n’ubushobozi bwo gukora mu mwanya Se( Imana). “Ni ukuri, ni ukuri, ndababwira yuko umuntu wese wemera Uwantumye ari jye aba yemeye, kandi unyemera aba yemeye n’Uwantumye”- Yohana 13:20 Yesu yagombaga guca mu rupfu gusa kugira ngo yisanishe n’abo yagombaga gucungura. Ibi ntibyigeze bihindura na gato ko ashobora gukora imirimo n’ibitangaza nk’Imana. N’ikimenyimenyi turacyubaha izina rye, ndetse abantu benshi barahindukira kuba abakristo. Aracyakora kandi ntahinduka. Andi mazina y’abakomeye mu isi aramenyekana cyane ariko igihe kikagera bikarangira ariko izina rya Yesu Kristo rihoraho iteka ryose.


text:
Inkota ityaye mu guhindura umuntu ni ibyanditswe. “Kuko ijambo ry’Imana ari rizima , rifite imbaraga kandi rikagira ubugi buruta ubw’inkota zose,rigahinguranya ndetse kugeza ubwo rigabanya ubugingo n’umwuka, rikagabanya ingingo n’umusokoro kandi rikagabanya kandi rikabangukira kugenzura ibyo umutima wibwira ukagambirira”. (Abaheburayo 4:12).
Kwinjira mu byaha cyane bihagarika Umwuka wera mu kutwemeza ibyaha ndetse bikatubuza kugira agahinda k’uburyo bw’Imana .
Ni iki bivuze? agahinda ko mu buryo bw’Imana mu mitima yacu? Ibyanditswe biratubwira, reba ibyo uburakari mu buryo bw’ubu Mana buzana kw’ihana bituyobora ku gakiza tukava mu kwicuza, ariko umubabaro w’isi ugeza ku gupfa (2 Abakorinto 7:10) umubabaro w’isi ni umubabaro utujyana mu kababaro kenshi. Umubabaro w’ubu Mana mu yandi magambo ni ibitangaza by’Imana biyobora umuntu bimumenyesha ko yacumuye akihana.
Umubabaro wo mu isi nta nyungu ugira ku bugingo bw’umuntu mu gihe agahinda k’ubu Mana ari umusaruro w’Imana mu gusana umutima w’umuntu.
Kwizera nyako muri Kristo guherekezwa buri gihe n’ibitangaza biterwa n’agahinda k’ubu Mana ndetse n’imbaraga zidasanzwe zo kwihana mu mutima. Ndatekereza nakagombye kwihana ku bwanjye .
Ariko ukeneye kwemezwa n’Umwuka wera kubyerekeye ibyaha byawe ndetse n’umugisha w’agahinda k’ubu Mana ijambo ry’Imana rirema ubuzima buhindutse.
Tugomba gukora tugomba kwemera ibyaha byacu tukabyatura tukakivamo. “ Uhisha ibicumuro bye ntazagubwa neza, ariko ubyatura akabireka azababarirwa” (Imigani 28:13).
Nkwiye kubyatura, ni iki bivuze kubireka ? Umuntu ureka ibyaha bye agahindukira aba agiye mu yindi nzira. Nta n’umwe watwangisha ibyaha. Imana yo irabishoboye. Kandi imirimo yayo mu mitima yacu irema urwango kubwaburi cyintu cyose kibi yaba mu mutekerereze zacu no mu myitwarire. Ntabwo bisanzwe kwanga ibyaha, kereka ari imbaraga z’Imana zidasanzwe z’ibidushoboje.
Ni ibyingenzi kugira ijambo ry’Imana rikatwigisha. Aho niho Imana itubonera kandi igatangira kutwemeza ibyaha byacu. Hatari kwemezwa ibyaha ntago twamenya Imana kandi ntabwo twakuzura Umwuka wera.
Niba ushaka kumenya Imana, ugomba kujya munsi y’inkota y’ijambo ry’Imana. Ni umubabaro mwinshi kuzura ibyaha n’imirimo y’abanyabyaha. Ugomba gushima Imana ko wamenye ko ari ari ikibi, kuko ubisobanura. Ibyo nibyo tuba dukwiye gukora nk’ikiremwamuntu. Dukeneye Imana kugira ngo iduhe agahinda ko muburyo bwo mu mwuka niba tugiye kubikorera Kristo. Nta gahinda k’ubu Mana umusaruro nta kwihana nta n’agakiza. Uku niko ibi bintu bigenda.
Niyo mpamvu ibi bikomeye kub’ashumba kwigisha kugusigwa k’Umwuka wera mugutangaza itegeko ry’Imana n’ubutumwabwiza. Niba ntatangaje amategeko, by’umwihariko isi gusaba kwihangana kurenzeho ni gute abantu bazemezwa ibyaha byabo barangiza bagashaka kwihana? Ni gute abanyabyaha bazava mu nzira zabo mbi. Kereka bavuze ukuri kuva mu ijambo ry’Imana?
Ibyuma bisanzwe ntabwo byagira icyo bitwara ubugingo, ariko ijambo ry’Imana rirahinguranya. Ibi ni igihe yemejwe n’imbaraga z’umwuka w’Imana nta no kubihindura atari no guhindura kumva n’amatwi . Umwuka wera akora umurimo we iyo turi abizerwa mu gutanga ijambo ry’Imana Imana iba yateguye gutanga. Iyo tutabikoze duhinduka abashaka gushimisha abantu aho gushimisha uwaduhumukeyemo ijambo rye ry’imbaraga.
Nta bitangaje umukristo yakora iyo yanze kuba munsi y’iinkota y’ijambo ry’Imana. Ukuri ni uko nta numwe muri twe wakira gusanwa. Tugomba kumva ko uburwayi bugiye kure kubera we. Ariko tugomba kuvuga ko imwe mu mico yacu ari iyanduye kandi yabanyabyaha.
Icyaha kiri muri kamere y’umuntu ariko uyu umuntu aje munsi y’imbaraga z’idasanzwe z’umwuka wera, umuntu atangira gutandukana n’iyi canceri idasanzwe y’icyaha. Umuntu atangira kwanga icyaha cye kuko Imana iba yatangiye kurema kwanga icyaha mu mutima w’umuntu. Ubukristo ntabwo ari abanyabyaha bagerageza gukora ibyejejwe. Burimbitse cyane. Ni abanyabyaha bajya munsi y’inkota bagakorera munsi yayo. Nkuko abantu muri iyi minsi babaswe no ghindura imibiri yabo abizera nabo muri Kristo babaswe no kugendera munsi y’inkota y’umwuka wera. Turayivuga cyane kubera ko turayikeneye. Tugomba kuva mu cyaha tugana mu gukiranuka.


text:
Urubyiruko twaganiriye rw’impunzi zo mu nkambi ya Ghemnbe mu ntara ya Byumba, rwadutangarije ko imibereho mibi mu nkambi z’impunzi ituma ruva mu nkambi gushakisha imirimo hanze, kuba mayibobo, gukora ubujura ndetse no gusubira iwabo bagafata intwaro aho baziherezwa nuwo ari we wese ushaka gukora intambara.
Mu ngero baduhaye z'abageze mu mitwe ya gisirikare harimo abana babiri bagiye bafite imyaka 15 muri 2004, umwe akaba yitwa Muhire. Ngo baherutse kubatumaho ko bari mu gisirikare cya Kongo, ariko uko bakigezemo ngo ntabwo bakuzi.
Mu mibereho mibi batubwiye harimo ngo no gukoreshwa imirimo y’ingufu. Ibyo ngo byaviriyemo umwana w’imyaka 17 wari mu mwaka w’amashuri abanza gupfa. Nkuko bagenzi be babisobanura, ngo bategetswe kwikorera ingiga z’ibiti, ateruye igiti kimurusha ingufu, yitura hasi kimwituraho, arapfa. Turacyarimo gukora iperereza ku bahaye abo bana amabwiriza yo kwikorera izo ngiga z’ibiti n’impamvu byakozwe, ndetse niba hari n’ababihaniwe.
Bimwe mu bituma bagira imibereho mibi ngo harimo kuba badashobora kwiga amashuri uko bikwiye, kubima uburenganzira bwo gukomeza amashuri ya Leta igihe batsinze ikizamini cy’amashuri abanza, kutabona aho bakomeza igihe badashoboye gutsinda ikizamini cya Leta nyuma yo kurangiza imyaka itatu yisumbuye (tronc commun). Ibyo byose byiyongeraho ko n’abashoboye kumenya umwuga cyangwa kurangiza amashuri batabona akazi.
Twagerageje kubaza impamvu batajya mu mashuri y’imyuga ari mu nkambi batubwira ko ngo usanga adahagije, cyangwa se babohereza kwiga mu bigo byo hanze bakabohereza kure cyane, aho badahabwa ubushobozi bwo kugera kuri ayo mashuri. Ikindi ngo ni uko, nko mu kigo cya CJF cya Kibali bigiramo nko gukanika ngo badashobora gukurikira amasomo batashoboye kurya ku manywa kubera ko biga bataha nimugoroba.
Kuba badashobora kubona akazi n’aho bakwiga imyuga ntibibujije ko bamwe mu bana, harimo n’abatarashoboye kurangiza amashuri abanza, biga imyuga. Abenshi ndetse biga imyuga irenze umwe nka Mukeshimana Henriette urimo kwiga gushushanya nyuma yo kwiga kudoda.
Ikibazo ngo ni uko, n’ubwo Mukeshimana Henriette azi kudoda ngo agomba kugira igishoro cyo kugura ibitambaro byo kudodamo imyenda yo kugurisha kugira ngo bimugirire akamaro,.
Muri iyo nkambi ya Gihembe hari amashuri y'imyuga atandukanye yigamo urubyiruko ndetse n'abantu bakuru. Imyuga irimo ni ubudozi, gufuma no kuboha, gushushanya no kubaza.


text:
Yohana 19:26-27
Nuko Yesu abonye nyina n’umwigishwa yakundaga ahagaze bugufi, abwira nyina ati"Mubyeyi, nguyu umwana wawe." Maze abwira uwo mwigishwa ati"Nguyu nyoko." Uhereye uwo mwanya uwo mwigishwa amujyana iwe.
Iri n’ijambo rya 3 Yesu yavugiye ku musaraba. Nk’uko tubisanga mu gice cya 4 cy’Igitabo cya Malaki (3:24), Yesu yarafite inshingano ikomeye yo guhuza "imitima y’abana n’iyababyeyi babo". Iyi nshigano yo kurema no gukomeza imiryango nayo yarayikomeje kugeza ku isaha ye ya nyuma.
Maze gusoma kino cyanditswe njye nafashijwe cyane n’ukuntu Yesu, n’ubwo umubiri we warimo kubabazwa, umutima we wari wikoreye ibibazo by’abandi bababaye.
Ibi byatumye numva cyane ijambo rivuga ngo "nukuri intimba zacu nizo yikoreye". Kuri uriya munsi umwe mu bantu bari bafite intimba ni Mariya nyina wa Yesu. Mariya yabyaye Yesu, yaramuhunganye, yaramureze kuva mu buto bwe, yabanye nawe kurusha abandi bose. Birumvikana ko gupfa kwa Yesu kwamubabaje kurusha abandi. Byari ngombwa ko Yesu amuhumuriza, byari ngombwa ko Yesu amwitaho (HE CARES).
Na nubu niko Yesu akimeze. Ikibazo cyawe arakizi, agufite ku mutima! Ubukehwa bwawe arabuzi, azakuremera umuryango!
Pasika nziza kuri twese!
Dr Fidèle MASENGO, Foursquare Gospel Church Kimironko masengof@yahoo.fr


text:
Yesu yaravuze ati, ‘Hahirwa abashavura, Kuko ari bo bazahozwa.’ Matayo 5:4
Ishavu ni ikiguzi cy’urukundo. Umuntu umwe yavuze ati, ‘Tugira ibitekerezo byinshi iyo umubabaro ari mwinshi cyane. Bigatuma umuntu agira ikibazo: ese kwari ukutwibutsa ko ubuzima ari bugufi? Ese uyu mubabaro wari uwo gukomeza abagishikamye mu kwizera?
Mu by’ukuri biragoye kwemeza ibi, mu gihe umuntu abona byose bigenda nabi.
Ikiba kiraje umuntu ishinga muri iki gihe, ni ukuva mu kababaro. Nyamara iyo akomeje kwemera kugacamo aho kugahunga, asanga uko yagatinyaga atari ko kari.
Icyo gihe arushaho kukigiramo icyo Imana iba ishaka kumwigisha. Nk’uko na Yozefu byamubayeho, Imana yakoresheje ishavu yaciyemo, rimuviramo gusoza neza. Ese iyo ataza guca muri wa mubabaro wose, yari gusoza abaye umutware mu Misiri?
Gushavura bisobanura guhura n’ibikubabaje nta wundi muri kumwe keretse ubasha kugukiza gusa. Bibiliya igira iti, …Ahari kurira kwararira umuntu nijoro, Ariko mu gitondo impundu zikavuga.’ Zaburi 30:5.
Igitondo cyawe kizagera; ni ko Imana yasezeranyije. Umubabaro wawe uzarangira. Icy’ingenzi ntuhunge ikibazo cyawe, emera ugicemo. Ntibivuze ko uzakiyibagiza, ahubwo uzagicamo wizeye ugutabara kw’Imana.
Niyo rwa ari urupfu rutwaye uwawe wari ukijijwe, ntugahagarike umutima. Kuko Yesu yasezeranye ko aho azaba ari ho n’umwizera azaba.
‘Ntimugahagarike imitima yanyu, mwizere Imana nanjye munyizere. Mu rugo kwa Data harimo amazu menshi: iyaba adahari mba mbabwiye, kuko ngiye kubategurira ahanyu. Kandi ubwo ngiye kubategurira ahanyu, nzagaruka mbajyane iwanjye, ngo aho ndi namwe muzabeyo.’ Yohana 14:1-3.
Niyo kandi waba umubabaro utari uw’urupfu, uba ari uwo guhumuriza abandi. ‘Hashimwe Imana y’Umwami wacu Yesu Kristo ari yo na se, ari na yo Data wa twese w’imbabazi n’Imana nyir’ihumure ryose, iduhumuriza mu makuba yacu yose kugira ngo natwe tubone uko duhumhuriza abari mu makuba yose, tubahumurisha ihumure twahawe n’Imana’ 2 Abakorinto 1:3-4
Imana iragusaba kwihanganira ibyo unyuramo naho bituma ushavura, ariko igitondo cyawe kizagera. Iyo ijoro rije riba rizasimburwa n’igitondo bukeye.
Nta joro ridacya, Imana iraguhumuriza ko izaguhoza, ukomere, ushikame, uhumure uzanesha.


text:
Nyamagabe: Kutamenya umubare uhamye w’abanyarwanda bishobora kugira ingaruka kuri leta
Kutamenya umubare uhamye w’abanyarwanda bishobora kugira ingaruka kuri leta, cyane mu gutegura igenamigambi, akaba ari yo mpamvu, abaturage bagomba kwihutira kwandikisha abana babo mu bitabo by’irangamimerere More...
Rwanda : Abanyarwanda barakangurirwa kwitabira ibarura rusange kandi bakavugisha ukuri
Abanyarwanda barakangurirwa kutazabura no kuzavugisha ukuri mu ibarura rusange rizatangira mu minsi 30 iri imbere, kuko rizafasha mu kureba ikigero cy’ubukene mu banyarwanda no gushyiraho igenamigambi hagendewe More...
Abanyarwanda barasabwa gucika ku muco wo kudatanga amakuru mu ibarura rusange
Ikigo cy’igihugu cy’Ibarurishamibare kirasaba abanyarwanda gucika ku muco wo kwanga gutanga amakuru cyangwa kubeshya mu gihe cy’ibarura rusange ry’abaturage n’imiturire ryo ku More...
Rulindo ibimbuririye utundi turere mu kumurika igitabo cy’ibarurishamibare ku mudugudu
Akarere ka Rulindo, kabaye akambere mu kuzana Igitabo cy’ibarurishamibare ku rwego rw’umudugudu, kagishyize ahagaragara tariki 18/04/2012, kikazajya kibika amakuru yose arebana n’ubuzima bwa More...


text:
ven.
16
nov.
2012
ISOMO RYA MBERE
Igitabo cy'Umuhanuzi Daniyeli (Dan 12, 1-3)
Jyewe Daniyeli, dore ijambo numwise riturutse ku Uhoraho:
1Icyo
gihe Mikayeli, Umutware mukuru urenganura abana b'umuryango wawe, azahaguruka. Kizaba ari igihe cy'amakuba atigeze kubaho kuva aho ihanga ribereyeho kugeza ubu. Icyo
gihe kandi umuryango wawe uzarokoka, mbese abanditswe mu Gitabo cy'ubugingo bose. 2Abantu benshi basinziriye bari mu mukungugu w'ikuzimu, bamwe bakangukire guhabwa ubugingo buhoraho, abandi bakangukire gukozwa isoni n'ubucibwe bw'iteka ryose. 3Ababaye abahanga bazabengerana nk'ikirere cy'ijuru, n'abazaba baratoje ubutungane imbaga itabarika, bazabengerane nk'inyenyeri iteka ryose.
ZABURI (Zab 16 (15) 5.8, 9-10, 1b.11)
Inyik/ Mana yanjye, unyiragirire kuko ari wowe mizero yanjye.
Uhoraho wowe munani wanjye n'umugabane wanjye,
uko nzamera ni wowe ukuzi.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n'umubiri wanjye ukadendeza mu ituze.
Kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Mana yanjye, ni wowe buhungiro bwanjye.
Uzamenyesha inzira y'ubugingo,
hafi yawe ni ho haba umunezero usendereye,
iburyo bwawe hakaba umudabagiro udashira.
ISOMO RYA KABIRI
Ibaruwa yandikiwe Abahebureyi (Heb 10, 11-14.18 )
Bavandimwe, mu Isezerano rya kera 11umuherezabitambo wese yahoraga ahagaze ngo akore buri munsi imihango, atura kenshi ibitambo bihora ari bimwe kandi bidashobora kuvanaho ibyaha. 12Kristu We aho amariye guhereza igitambo rukumbi gihongerera ibyaha, «yicaye iburyo bw'Imana ubuziraherezo», 13akaba kuva ubwo ategereje ko «abanzi be bahindurwamo akabaho ko mu nsi y'ibirenge bye.» 14Ku bw'iryo turo rimwe rukumbi yagejeje ku butungane abo yiyemeje gutagatifuza. 18Bityo rero ahari ibabarirwa, ntihaba hagikeneye ibitambo byo guhongerera ibyaha.
IBANGONDIRIMBO RIBANZIRIZA IVANJILI (Lk 21, 36)
Alleluya Alleluya.
Murabe maso kandi musenge igihe cyose,
kugira ngo muzashobore gutunguka mu maso
y'Umwana w'umuntu.
Alleluya.
IVANJILI·
+ Mariko (Mk 13, 24-32)
Muri icyo gihe, Yezu yabwiraga abigishwa be ibyerekeye amaza ye ati 24«Muri iyo minsi kandi, nyuma y'icyorezo izuba rizacura umwijima, ukwezi ntikuzamurika, 25inyenyeri zizahanuka ku ijuru maze ibikomeye byo mu ijuru bihungabane. 26Ni bwo bazabona Umwana w'umuntu aje mu bicu, afite ububasha bukomeye n'ikuzo ryinshi. 27Ubwo rero azohereza abamalayika mu mpande enye z'isi, aho isi iherera kugeza ku mpera y'ijuru, maze akoranye intore ze.
28Nimugereranye muhereye ku giti cy'umutini maze mwumve: iyo amashami yacyo amaze gutoha akameraho amababi, mumenyeraho ko igihe cy'imbuto cyegereje.
29Namwe rero nimubona ibyo bibaye, muzamenye ko Umwana w'umuntu ari hafi,
ndetse ko ageze ku miryango yanyu. 30Ndababwira ukuri, iki gisekuru ntikizahita ibyo byose bitabaye. 31Ijuru n'isi bizashira, ariko amagambo yanjye nta bwo azashira. 32Nyamara uwo munsi cyangwa iyo saha nta we ubizi, habe n'abamalayika bo mu ijuru, habe ndetse na Mwana; bizwi n'Imana Data wenyine.»


text:
Jan 25, 2016 Adolphe Mitali Andi makuru 0
Ku batabizi igipupe, ni inyito ya bya bikinisho by’abana.
Robert Eugene Otto, Umuhanzi w’igihangange; yahawe nk’impano n’umuja w’Umunyafrika wakoreraga umuryango wabo, igipupe giteye ukwacyo. Nkuko tubisoma, icyo gipupe Robert yagihawe mu mwaka wa 1906, agihawe n’uwo muja, ariko ngo akaba yari umuyoboke w’idini rya gakondo, bita Vodu(Vaudou) akaba kandi ngo yarakoraga na maji(magie). Robert rero ngo yahise abatiza icyo gipupe izina rye , nacyo nyine acyita Robert. Magingo aya icyo gipupe kiba mu nzu ndanga muco(musee), y’ i Key West, aho gisurwa n’abantu benshi.
Bijya gutangira, uriya muja ngo yari ababajwe cyane n’uburyo yafatwaga n’ababyeyi b’uriya
muhungu. Mu buryo bwo kwihorera rero, nibwo yahaga umwana wabo muto icyo gipupe, ngo cyari
gikozwe mu byatsi cyambaye n’incabari(utwenda dushaje kandi twacitse). Ngo cyari gifite me
tero imwe. Hadashize igihe, ngo Robert yatangiye gukunda cyane icyo gipupe, ngo akagirana nacyo,
ibiganiro birebire, ubundi ngo ukumva yahinduye ijwi rye, ngo yarigize nk’iry’umuntu mukuru,
asa nk’uwigana asubiramo, igisubizo yahawe n’igipupe. Nk’uko ababyeyi ba Robert babivuga,
ngo umunsi umwe bumvise urusaku rwinshi mu cyumba cya Robert, bagiye kureba basanga ibintu
byose bijugunye hirya no hino, Umuhungu wabo nawe, abatungira urutoki icyo gipupe avuga ati
” Ni Robert wabikoze”
Ababyeyi bakomeza bavuga ko bagiye babona Icyo gipupe cyahinduye uburyo kireba, cyangwa se
kireba aho kitarebaga cyangwa se ugasanga cyimutse, cyavuye aho cyari kiri.
Abaturanyi b’uyu muryango nabo bahamya ko bagiye babona kenshi icyo gipupe kirungurukira mu
idirishya, mu gihe bari bazi neza ko nta muntu wari muri iyo nzu.
Amaze kurongora, Robert ngo yasabye umugore we Anne, ko yamureka akagenera icyumba kiriya
gipupe, akagishyiriramo, n’akabati karimo imyenda. Hadashize igihe kirekire; Robert yaje kubwira umugore we ko igipupe cyarakajwe nuko bagishyize mu cyumba kitarimo amadirishya aho gishobora kureba mu muhanda.
Mu bihe byakurikiyeho, abana b’abaturanyi babaga bakinira mu muhanda, bagiye biyamirira bavuga bati, “cyanyeganyeze”, bavuga cya gipupe, ariko Robert we yahamirije umugore we, ko icyo gipupe aricyo, kigendesha cyonyine, atari weucyimura. Umunsi umwe umufundi wari waje gukora muri iyo nzu, yavuyemo yirukanka asiga n’ibikoresho bye, yavuze ko yabonye igipupe kigenda, ndetse ngo yumva n’amajwi atandukanye bivanze no guseka, bituruka muri cyo.
Inshuti nyinshi z’uyu muryango, nazo zivuga ko zabonye icyo gipupe gihindura indoro,igihe
kimwe ngo ugasanga kirebana urwango rwinshi, kigahindura uburyo gihagaze, kigahindura n’uburyo amaboko yacyo yari ahagazemo.
Nyuma y’urupfu rwa Robert muri 1974, umugore we yasubije icyo gipupe mu kigega, , ariko nyu
ma ababaye bose muri iyo nzu bavuga ko kiriya gipupe cyari kivumye, kandi ko kenshi cyagiye
gishaka kubica.
Utekereza iki kuri iyi nkuru? Bigeze ku bandi.
MITALI Adolphe
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text: Bana b'u Rwanda ndabasuhuje. Mu minsi ishize twumvise ku maradiyo ivuka ry'ishyaka RPR rifite ingabo Inkeragutabara. Mbere yaho, twigeze kumva irindi shyaka RUD-Urunana rifite ingabo Imboneza. N'ubwo Ambasaderi Sezibera byose yabihakanye, twe siko tubibona ino aha. Ndetse turimo kwibonera ubwacu ko ibintu bikomeye kurusha uko twabikekaga. Ayo mashyaka ariho, afite abayoboke mu Rwanda, mu Buganda, no muri Kongo. New Times yakomojeho, ariko ukuri kurushijeho kunuma. Muri make dore ibivugwa hano i Kigali: Inkeragutabara ni izo Umunyiginya Ruzibiza Abdul Yeshuwa, naho Imboneza ni izo Umugogwe Kanyamibwa Felesiyani bene wabo bo mu Rwankeri ya Ruhengeri n'i Nyarurama ya Kigari, bita Aroni. Bombi barakorana. Umwe akaba Umunyiginya wo kwa Ndahiro Cyamatare, undi akaba Umunyabyinshi wo kwa Byinshi. Kanyamibwa akomoka kuri Byinshi wa Bamara wa Yuhi Gahindiro. Ruzibiza agakomoka kuri Ruganzu Ndori (Umunyiginya wa mbere) wa Ndahiro Cyamatare wa Yuhi Gahindiro. Bombi bahuriye kuri Yuhi Gahindiro w'Umusindi. Bose ubwo ni Abasindi, nk'uko Alexis Kagame n'abandi biru n'abashakashatsi babivuze. Abasindi ngo bagamije guhirika Abega(Kagame Pawulo). Ibyo birimo kuvugwa hose mu Rwanda. Niba ataribyo Ambasaderi Sezibera ni anyomoze. Amateka ya Ruzibizwa arazwi neza, ariko Kanyamibwa yakomeje kwihishahisha, tukamumenya ku byo rubanda rwa giseseka izi gusa, ariko akatugora ku bindi bya ngombwa. Kanyamibwa yuzuye amayobera menshi. Kugeza igihe dutembereye muri Kongo, aho se na nyina bahungiye muri 1959, kugeza igihe batahukiye mu Rwanda muri 1967, ariko bakaza biyita abahutu kandi ari Abatutsi b'Abanyabyinshi. Mu by'ukuri ni Abagogwe buzuye iyo bari mu Rwanda, bakaba Abanyamurenge iyo bari muri Kongo. Ushaka kubimenya neza azanyarukire muri Masisi. Bene wabo wa Kanyamibwa baracyahari, baratuye kandi baratunze bitwa Abanyamurenge bo mu bwoko bw'Abanyabyinshi. Kanyamibwa ni anyomoze niba mbeshya. Icyakomeje kutugora kugeza ubu ni ukuntu Kanyamibwa yahunze u Rwanda muri 1990, intambara yo kubohoza igihugu itangiye, ajyanywe n'Abanyamerika mu icuraburindi ubwo yari amaze gufungwa mu byitso hamwe n'inshuti ye Gatera Egide uyu mucuruzi ukomeye ukomoka ku Gisozi, nyuma tukaza kumva abanyamerika bamufashije gushinga OPJDR, igihugu kimaze kubohozwa. Uzabimenya azadufashe. Twumva ngo na afromerika ayifatanije n'abanyamerika, cyangwa se barayimugabiye, ntawamenya. Hari undi munyarwanda mwumva abanyamerika baha ijambo iyo ibintu byakomeye? Twaramwiyumviye kenshi ku byerekeye amarorerwa yakorewe i Newyork ku wa 11 Nzeri 2002, tumwumva mu biriya bya serwakira Gatarina muli Louisiane. Twamubonye kuri televisiyo y'abanyamerika agaragura Ambasaderi Nsenga, abanyamamuru b'abanyamerika bagakoma mu mashyi. Ntatinya kuvuga yihanukiriye kandi yicaye muri Amerika. Uzamenya impamvu n'icyo bihatse azatubwire. KANYAMIBWA AFITE AMAYOBERA MENSHI! Ambasaderi Sezibera rero natubwize ukuri ibyo Abategetsi bazi kuri Kanyamibwa na Ruzibiza n'amashyaka yabo Imboneza n'Inkeragutabara. Twese tuzi ko abasirikare benshi ba FPR basigaye bakorana nabo, cyane cyane Abanyiginya, Abagogwe n'Abanyamurenge, ndetse ku mugaragaro. Iriya terefone Sano yavugiyeho yari iri mu Rwanda, Ambasaderi Sezibera ni areke gusisibiranya. Ndetse bamwe bavuga ko ari imwe mu kirundo umutegetsi ukomeye ntavuze yabatwerereye. Gufunga amaso sibyo bizatuma tubatsinda. Ukuri ni gusohoke, tumenye icyo duharanira n'abo duhanganye nabo. Twumva ngo Abahutu bajya mu Imboneza abatutsi bakajya mu Inkeragutabara ariko bose bakaba bayoborerwa bakanitoreza hamwe. Ambasaderi Sezibera cyangwa se Bwana Ngarambe nibatubwire impamvu ibinyamakuru by'abo bantu aribyo Inzira Ndende n'Ijwi ry'Umucunguzi birimo gusomwa ku mugaragaro mu tubari no mu biro by'abakozi ba Leta, haba i Kigali, cyangwa i Butare, cyangwa ku Gikongoro. Ahandi simpaherutse. Ntabwo turi STUPID twese. Wenda turi abaswa muri politike ariko ntabwo turi injiji. ABATURAGE DUKENEYE UKURI. CYANE CYANE TWEBWE TWARI MU RWANDA MBERE YA 1994. TUZI ICYO TUVUGA, NTIDUSHAKA KWONGERA GUTUNGURWA. Byose ariko si icuraburindi. Igishimishije ni uko maze gusoma ko ngo Munyandekwe bagiye kumuboha. Mugire intabaza. Yari Yeremiya Mugiraneza.


text:
dim.
02
janv.
2011
1. Bibiliya iyo itubwira umunsi mukuru w’Ukwigaragaza kwa Nyagasani ikoresha ibimenyetso by’urumuri n’umwijima, bikaba ari nk’igishushanyo kitugaragariza ibintu bibiri bitandukanye: Icyiza n’ikibi. Mu buhanuzi bwe urumuri Izayi abona ni ikimenyetso cy’ukwigaragaza kw’Imana: Imana umunsi umwe yohereje i Yeruzalemu Umukiza nk’urumuri rutsinda umwijima w’ubwoba n’icyaha, no kumurikira Israheli ndetse n’ibihugu by’amahanga yose: “Yeruzalemu iyambike urumuri kuko urumuri rwawe ruje, ikuzo ry’Imana rirakubengeranaho”.
2. Pawulo mu Ibaruwa yandikiye abanyefezi, ayobowe n’urwo rumuri rumurikira amahanga yose yumvise kurusha abandi akamaro k’uru Rmuri: impuhwe z’Imana zaje kubwira abantu bose ko bahamagariwe kugendera murumuri no gusangira umurage ndetse no kuba umubiri umwe babikesheje Ivanjili.
3. Umwanditsi w’Ivanjili Matayo we, aratwereka urugamba rukikije umwana Yezu, urugamba rw’urukundo rugaragazwa n’abami bari baje kumuramya, n’urugamba rw’urwango no gutoteza ruyobowe na Herodi. Ariko urwo rugamba Umwami w’amahoro azarutsinda, maze ubwoba busimburwe n’ibyishimo, ikibazo “umwami w’Abayahudi arihe?” gihabwe igisubizo kigira kiti: “nuko bahageze babona umwana na nyina Mariya.” Ijoro rizatamurura ribikesheje inyenyeri iyobora. Ukwigaragaza kwa Nyagasani rero ni Imana yiyereka isi inyuze mu mwana Yezu uzanye urumuri nyarumuri rumurikira isi kugira ngo bose bamenye ko bahamagariwe gukirizwa muri We no kumugiramo impagarike n’ubugingo.
4. Abanyabwenge baje kuramya Yezu rero twabagereranya n’umuntu wese ushakashaka Imana. Bashushanya abantu b’isi yose, b’indimi zose n’imico yose ndetse n’ibihe byose bashakashaka agakiza dukomora kuri Nyagasani. Amateka ya muntu rero agizwe n’urwo rugendo ruhoraho, urugendo muntu akora buri munsi mu buzima bwe agira ngo ajye guhura n’Imana, n’urugendo Imana ikora buri munsi, mu bwihangane no mu bwiyoroshye kugira ngo ize kubwira muntu iti: “urukundo nkukunda ni umwimerere kandi impuhwe zanjye zizaguhoraho iteka.” Uwo mushyikirano w’Imana na Muntu rero ni ibanga rikomeye kandi ridashobora gusobanurwa kuko umutima wa muntu uberamo uwo mushyikirano hari byinshi utabasha kubonera ibisobanuro. Niyo mpamvu hagira n’abemera gutanga ubuzima bwabo, ndetse n’imbere y’inkota bagakomeza gukomera kuwabashyizemo urukundo rutagamburuzwa n’inabi n’ibitotezo ndetse n’urupfu bishobora kugirira nabi umubiri ariko ntibishobore gukomeretsa rwa rukundo ruhuza Imana na Muntu.
5. Ugushaka Imana kwa bariya bami b’abanyabwenge ni ikimenyetso gikomeye cya Roho zacu zidahwema kunyotera Imana, ibyo bikaba biba uko amasekuruza agenda asimburana. Abantu besnhi bagiye bashikira Imana muri Yezu Kristu maze bakayibonera mu bantu benshi bamenye uwo mukiza kandi bakiyemeza gutanga ubuhamya bw’ibimwerekeye bakoresheje ubuzima bwabo bwa buri munsi. Ni abakristu n’abandi bose bagenza nka Kristu bemera kwereka isi ko ubuzima bugira icyanga iyo bwiyunze na Krsitu.
6. Umunsi Mukuru w’ukwigaragza kwa Nyagasani rero ni ukwizihiza umunsi mukuru w’urumuri. Muri iki gihe isi yugarije n’imuri nyinshi harimo izo kumenyekanisha ibintu ngo bigurwe, zirimo iz’ibintu bishashagirana ariko bikaba bishobora kuryana no kwangiza, umukrsitu yagombye kumenya aho ajya gushakira urumuri rwa nyarwo, urumuri rw’ukuri. Urwo rumuri ni Kristu muzima. Nibyo Papa Lewo Mukuru yavugaga ati: “nushaka ureke imuri z’iby’isi zigere ku mubiri wawe ariko ubigiranye urukundo rwinshi rugurumanira mu mutima wawe, wemere maze wakire muri wowe urumuri nyarumuri rumurikira buri muntu uje kuri iyi si.”
P. Jean Damascène MUGIRANEZA


text:
Ibihumyo bigira akamaro kanini ku mubiri w’umuntu ku buryo byanasimbura inyama
N’ubwo akenshi hari ababiha agaciro gake, ibihumyo bifita akamaro mu buzima bw’abantu bibarinda indwara kandi bikaba bikorwamo imiti bikanafasha izindi ntungamubiri gukora neza akazi kazo.
Mu gihe hari abatekereza ko inyama ari cyo kiribwa gikomeye, ibihumyo bishobora kuzisimbura.
Ibihumyo bigira vitamine B1, B12, B6, C, K n’izindi.
Ibihumyo kandi bifasha umubiri w’umuntu kudahura n’indwara ziterwa n’imirire mibi, bikarinda indwara zijyanye no kugira amaraso make, bitgauma igifu n’amara bikora (...)
N’ubwo akenshi hari ababiha agaciro gake, ibihumyo bifita akamaro mu buzima bw’abantu bibarinda indwara kandi bikaba bikorwamo imiti bikanafasha izindi ntungamubiri gukora neza akazi kazo.
Mu gihe hari abatekereza ko inyama ari cyo kiribwa gikomeye, ibihumyo bishobora kuzisimbura.
Ibihumyo bigira vitamine B1, B12, B6, C, K n’izindi.
Ibihumyo kandi bifasha umubiri w’umuntu kudahura n’indwara ziterwa n’imirire mibi, bikarinda indwara zijyanye no kugira amaraso make, bitgauma igifu n’amara bikora neza, bikanafasha ubiriye kwituma neza. Binongerera umubiri ubudahangarwa (ubushobozi bwo kwirwanaho).
Mu kandi kamaro ni uko birinda indwara ziterwa no kugira ibinure byinshi mu miyoboro y’amaraso, bigatuma amaraso akura neza kandi agakomera. Ibihumyo bituma ubiriye agira umubiri utoshye kandi ukomeye, bikanafasha izindi ntungamubiri gukora neza akazi kazo.
Amakuru dukesha ikigo cy’Igihugu gishinzwe guteza imbere ubuhinzi n’ubworozi( RAB), avuga ko ku isi hari amoko menshi y’ibihumyo; nyamara ngo byose si ko biribwa.
Hari ibihumyo biribwa n’ibikorwamo imiti, hakabaho n’ibihumyo byica.
Mu Rwanda hamaze kugera amoko menshi y’ibihumyo, uhereye ku bihumyo bya kamere n’ibihingwa n’abantu aho ubu mu ntara zitangukanye hari amakoperative abihinga.
N’ubwo bifite akamaro ariko, ibihumyo hari ababirya bagapfuruta ku mubiri. Kugira ngo bigirire ubiriye akamaro, ni byiza ko agenzura igihe byakorewe. Ababirya bikabatera ibibazo byo gupfuruta na bo bagirwa inama yo kugana abaganga bakabagira inama.
Ibihumyo bishobora gukorwamo isosi bikarishwa ibindi biryo. Bishobora no gukorwamo burette (Boulette), ndetse hari n’ababyanika bikuma bakabisekura ifu yabyo bakayongera mu bindi biribwa.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
ven.
22
juin
2012
ISOMO RYA MBERE
Isomo ryo mu gitabo cya kabiri cy’Abami (2 Bami 22, 8.10-13; 23,1-3)
Muri iyo minsi, umwami Yoziya atuma umunyamabanga we Shafani kuri Hilikiyahu, umuherezabitambo mukuru, wari ushinzwe imirimo yo gusana Ingoro y’Uhoraho. 22,8Umuherezabitambo mukuru Hilikiyahu abwira umunyamabanga Shafani ati “Natahuye igitabo cy’Amategeko mu Ngoro y’Uhoraho !” Hilikiyahu ahereza Shafani icyo gitabo, aragisoma. 10Hanyuma umunyamabanga Shafani abwira umwami ati “Umuherezabitambo Hilikiyahu yampaye iki gitabo.” Shafani agisomera umwami. 11Umwami amaze kumva amagambo yo mu gitabo cy’Amategeko, ashishimura imyambaro ye. 12Hanyuma ategeka umuherezabitambo Hilikiyahu, na Ahikamu mwene Shafani, na Akibori mwene Mikaya, n’umunyamabanga Shafani ndetse na Asaya umugaragu w’umwami ati 13“Nimugende mumbarize Uhoraho, jye n’umuryango wanjye na Yuda yose, ibyerekeye amagambo yo muri iki gitabo cyatahuwe mu Ngoro y’Uhoraho, kuko uburakari Uhoraho adufitiye ari bwinshi, bitewe n’abasekuruza bacu batakurikije amagambo yo muri iki gitabo, ntibite ku bicyanditsemo byose.”
23,1Nuko umwami atumira abakuru bose ba Yuda n’ab’i Yeruzalemu, bateranira iruhande rwe. 2Hanyuma azamuka mu Ngoro y’Uhoraho, aherekejwe n’Abayuda bose n’abatuye Yeruzalemu, ari abaherezabitambo, ari abahanuzi, ari n’abantu bose, abakuru n’abato. Yoziya abasomera amagambo yose yo mu gitabo cy’Isezerano cyabonetse mu Ngoro y’Uhoraho. 3Maze ahagarara iruhande rw’inkingi y’Ingoro, asezeranira Uhoraho ko azamukurikira, akubahiriza amategeko, amabwiriza n’amateka bye n’umutima we wose n’amagara ye yose, kugira ngo ibyanditswe muri iki gitabo cy’Isezerano byuzuzwe. Abantu bose biyemeza na bo iryo Sezerano.
ZABURI (Zab 119 (118), 33-34, 35-36, 37.40)
Inyik/ Uhoraho, unyigishe inzira y’ugushaka kwawe.
Uhoraho, unyigishe inzira y’ugushaka kwawe,
kugira ngo nyikomeze kugera mu ndunduro.
Umpe ubwenge kugira ngo nkomeze amategeko yawe,
maze nyakurikize n’umutima wanjye wose.
Unkomeze mu nzira y’amatangazo yawe,
kuko ari yo anezereje.
Werekeze umutima wanjye ku byemezo byawe,
aho kohoka ku maronko.
Amaso yanjye uyarinde ibitagirashinge,
unkomeze mu nzira zawe.
Icy’ingenzi nifuza ni ugukurikiza amabwiriza yawe,
untungishe ubutungane.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya
Uhoraho, hahirwa umuntu uhimbazwa n’amategeko yawe,
yera imbuto uko igihe kigeze.
Alleluya
IVANJILI
+ Matayo (Mt 7, 15-20)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 15“Muritondere abahanurabinyoma babasanga, inyuma basa n’intama, naho imbere ari ibirura by’ibihubuzi. 16Muzabamenyera ku mbuto bera. Hari usoroma imizabibu ku mahwa ? Cyangwa se imitini ku mikeri ? 17Burya igiti cyose cyiza cyera imbuto nziza, naho igiti kibi kikera imbuto mbi. 18Igiti cyiza ntigishobora kwera imbuto mbi, n’igiti kibi ntigishobora kwera imbuto nziza. 19Igiti cyose kitera imbuto nziza baragitema, bakakijugunya mu muriro. 20Nuko rero, muzabamenyera ku mbuto bera.”


text:
sam.
06
oct.
2012
ISOMO RYA MBERE
Isomo ryo mu gitabo cy'Intangiriro (intg 2,18-24)
Mu ntangiriro, Uhoraho Imana amaze kurema isi n'ijuru l8aravuga ati «Si byiza ko Muntu aba wenyine, ngiye kumugenera umufasha bakwiranye.» 19Uhoraho Imana abumba mu gitaka inyamaswa zose zo mu ishyamba, n'inyoni zose zo mu kirere, azizanira Muntu ngo arebe uko Muntu azita amazina, maze ikinyabuzima cyose kigire izina cyiswe na we. 20Muntu yita amazina ibitungwa byose, n'inyoni zose zo mu kirere, n'inyamaswa zose zo mu ishyamba. Ariko Muntu ntiyabonamo umufasha bakwiranye. 21Nuko Uhoraho Imana atera Muntu gusinzira ibitotsi bikomeye arasinzira; afata rumwe mu mbavu ze maze asubiranya umubiri. 22Urwo rubavu Uhoraho Imana avanye mu mugabo akoramo umugore, umugore amushyira umugabo. 23Umugabo ariyamira aravuga ati «Noneho dore igufwa ryo mu magufwa yanjye, n'umubiri uvuye mu mubiri wanjye ; uyu azitwa umugore kuko mu mugabo ariho avuye.» 24Ni cyo gituma umugabo asiga se na nyina, akizirika ku mugore we bakaba umubiri umwe.
ZABURI (Zab 128 (127), 1-2, 3,4.5ac.6a)
Inyik/Uhoraho araduhe umugisha, iminsi yose y'ubugingo bwacu.
Hahirwa umuntu wese utinya Uhoraho,
agakurikiza inzira ze !
Uzatungwa n'ibivuye mu maboko yawe,
uzahirwe kandi byose bigutunganire.
Umugore wawe azamera nk'umuzabibu,
warumbukiye mu nzu yawe.
Abana bawe bazamera nk'ingemwe z'imitini,
zikikije ameza yawe.
Nguko uko ahabwa umugisha, umuntu utinya Uhoraho.
Uhoraho araguhere umugisha i Siyoni,
iminsi yose y'ubugingo bwawe,
maze uzabone abana b'abana bawe !
ISOMO RYA KABIRI
Isomo ryo mu ibaruwa yandikiwe Abahebureyi (Heb 2, 9-11)
Bavandimwe, 9nyamara dore icyo tubona: Yezu uwo wagizwe muto ku bamalayika mu gihe kigufi, ubu kubera ko yababaye agapfa, tumubona atamirije ikamba ry'ikuzo n'icyubahiro. Bityo ku bw'ineza y'Imana, urupfu yigabije rwagiriye buri muntu akamaro. 10Mu by'ukuri byari bikwiye ko Imana, Yo irema byose ikabibeshaho, igira ikirenga Umwana wayo - ari we uburokorwe bwose buturukaho-, imunyujije mu bubabare ngo ibonereho kwigarurira abana batabarika basangira ikuzo ryayo. "Koko rero utagatifuza n'abatagatifujwe basangiye inkomoko, bigatuma adashidikanya kubita abavandimwe.
IBANGONDIRIMBO RIBANZIRIZA IVANJILI (1 Yh 4,16)
Alleluya Alleluya.
Imana ni urukundo:
niba duhorana urukundo tuguma mu Mana.
Alleluya.
IVANJILI
+ Mariko (Mk 10, 2-16)
Muri icyo gihe 2Abafarizayi begera Yezu, maze bamubaza niba umugabo afite uruhushya rwo gusenda umugore we, ariko bamwinja. 3Arababwira ati «Musa yabategetse iki ?» 4Baramusubiza bati «Musa yemereye umugabo kwandika icyemezo cyo gusenda umugore, akabona kumusezerera.» 5Yezu arababwira ati «Icyamuteye kwandika iryo tegeko, ni uko umutima wanyu unangiye. 6Naho mu ntangiriro y'isi, 'Imana yaremye umugabo n'umugore; 7ni yo mpamvu umugabo azasiga se na nyina, akifatanya n'umugore we, 8maze bombi bakaba umubiri umwe. Bityo ntibaba bakiri babiri, ahubwo baba ari umubiri umwe. 9Nuko rero ntihakagire umuntu utandukanya icyo Imana yafatanyije.» 10Basubiye imuhira, abigishwa bongera kumusobanuza ibyerekeye iyo ngingo. 11Arababwira ati «Koko umugabo usenda umugore we akazana undi aba asambana ; 12umugore na we utandukana n'umugabo we agacyurwa n'undi, aba asambana.»
13Nuko bamuzanira abana bato ngo abakoreho, maze abigishwa barabakabukira. 14Yezu abibonye ararakara maze arababwira ati «Nimureke abana bansange, mwibabuza kuko Ingoma y'Imana ari iy'abameze nka bo. 15Ndababwira ukuri: umuntu wese utazakira Ingoma y'Imana nk'umwana, ntazayinjiramo bibaho.» 16Nuko arabahobera, abasabira umugisha abashyizeho ibiganza.


text:
Ubusanzwe abantu baba bafite ibintu bifuza ku Mana, ari nabyo bibaraza amajoro, abandi bakiriza amanywa babishaka, ariko muri byo dukwiye no kwihatira gusobanukirwa n’icyo Imana idushakaho kandi tugaharanira kukigeraho.
Aha tugiye kuganira tugamije uburyo bwafasha abantu kumenya impamvu yo kuremwa kwabo, n’umusaruro Imana ibifuzaho mu buzima bwa buri munsi. Mika : 6.8 ‘’Yewe mwana w’umuntu we, yakweretse icyiza icyo ari cyo. Icyo Uwiteka agushakaho ni iki? Ni ugukora ibyo gukiranuka no gukunda kubabarira, no kugendana n’Imana yawe wicisha bugufi.’’
Usomye aya magambo harimo ibi bintu uko ari bitatu Imana igushakaho
i. Gukora ibyo gukiranuka
ii. Gukunda kubabarira
iii. Kugendana n’Imana twicishije bugufi
Dukwiye kumenya ibyo Imana idushakaho, kandi burya tukiri no mu isi bidufitiye umumaro pe! Bibiliya iravuga ngo bituma Imana iduhugukira. Yobu 8:5-8
Hari naho ivuga ngo bituma Imana idusiga amavuta yo kwishima ikaturutisha bagenzi bacu. Zab:45.8; Heb:1:9
Hari n’izindi nyungu nyinshi, rimo ko Imana izajya itwumvira tuyitakiye, bigenda biturokoye mu buryo butandukanye Imana ikaturinda, kandi ikabana natwe muri ubu buzima.
Dukwiye no gusobanukirwa ko atari muri ubu buzima gusa, ahubwo n’ubuzaza bidufitiye umumaro, kuko bizaturinda ku munsi w’uburakari bukomeye bw’Uwiteka. bIzanadutsindishiriza ku munsi w’urubanza, bitumen twambikwa n’amakamba twakoreye tukiri mu isi. Ibyahishuwe 20:11, Matayo 25:34-40
Nshuti ibintu byose Imana idushakaho nitwe bifitiye umumazo, yavuze ko umuntu nababarira nayo izamubabarira, Matayo 6:14-15, 7:12, kandi izanatubabarira ku munsi w’urubanza.
Burya guca bugufi nabyo bituma Imana itwitaho kandi izadushyira hejuru mu gihe gikwiriye, Yakobo 4:10, Luka 14:11
Nshuti ubwo ugize umugisha ugasoma aya magambo, ukwiye kwisuzuma ukareba niba ubuzima ubayemo, urimo gukora ibyo Imana igushakaho twabonye muri iyi nyigisho. Imana ikubashishe mu izina rya Yesu, Amen.


text:
“Kubaha Uwiteka ni ishingiro ryo kumenya, Ariko umupfapfa ahinyura ubwenge n’ibibwiriza.Mwana wanjye, jya wumva icyo so akwigisha, Kandi we kureka icyo nyoko agutegeka”.Imigani 1:7
Ese waba warigeze ugira intego wiha mu buzima?,ngira ngo niba ntibeshya wahuye n’abantu bagiye bakubwira ibintu bitandukanye kandi benshi muri bo baguca intege. Bamwe bashoboraga kukubwira bati” wowe utekereza gutyo nka nde”,bakubwira ngo ntushobora kuzabigeraho ndetse ntibanatinya ku kubwira ngo ubyibagirwe.
Ijwi ry’umuntu rishobora gutuma ujya iburyo kandi wenda Imana ishaka ko ujya ibumoso
Umuti wo gusobanukirwa ko ijwi wumva ari iry’abantu cyangwa iry’Imana,ukwiye kubanza gutekereza ku mpaka zabayeho mu gihe cya Nowa”Nowa yatekerezaga ko avugana n’Imana ariko kubera ko bamwe bashidikanya byatumye imirimo yo kubaka inkuge itinda bamwe bararambirwa ariko Nowa yikomereza ku ijwi yumvise kugeza inkuge yuzuye. Bibiliya itubwira ko Nowa yumvise umuburo w’Imana yizera ko bizaba nubwo yari atari yabibona,uko niko kwizera kuzagufasha kwemera ibyo Imana yakubwiye utari wanabibona.
Ukwiye kugira intego mu buzima bwawe kandi ugakora icyo Imana ikubwiye,ugakomeza kwizera kugira ngo intego zawe zose uzabashe kuzazigeraho udaciwe integer n’amajwi y’abantu.


text:
Yohana 9:4 - Nkwiriye gukora imirimo y’uwantumye hakiri ku manywa, bugiye kwira ni igihe umuntu atakibasha gukora.
Nkora meditation (nsenga kandi ntekereza kuri iri jambo) rivuga umurimo wa Yesu, nibutse imirimo y’uburyo butatu ya Yesu:
UMURIMO YESU YAKOZE KU BWAWE (harimo kugukunda no kugucungura Abaroma 5:8; Yesaya 53:5-6);
UMURIMO YESU YAKOZE MURI WEWE (Aba muri wewe, yaguhaye Umwuka mubana, aguha kwera imbuto...ziriya nkeya wera!);
UMURIMO YESU AGUKORESHA.
Ndavuga cyane ku murimo Kristo agukoresha.
Muri kiriya cyanditswe, nize ko igikomeye atari ugukora gusa ahubwo ari ukumenya igihe bagomba gukorera kuko buri gikorwa kigira igihe cyacyo.
Nifashishije uriya murongo wa Bibiliya hari ibintu bitatu bikomeye nize ku bijyanye n’umurimo Yesu agusaba gukora.
1. Imana yateganyirije buri wese umurimo azayikorera! Ahari ibyo ukora sibyo waremewe gukora cyangwa niba biri mu byo waremewe sibyo byonyine. Hari umurimo w’Imana ugomba gukora! Bitekerezeho.
2. Imana yaguhaye igihe kibaze cyo kuwukora. Ufite amanywa yawe! Wigire nabi ubizi! Ahari ubu nicyo gihe cyawe cyo gukora. Wicare ubizi.
3. Iminsi yacu yo gukorera Imana irabaze. Ubyange ubyemere, menya y’uko amahirwe yawe yo gukora agira igihe. Ijoro riraje. Ntacyo wakora ngo ubuze ijoro kuza! Muri gahunda zawe ubizirikane.
Fata uyu mwanya wibaze ku murimo Imana yaguteguriye, wibaze n’uburyo uwukora mu gihe ugifite amahirwe yo gukora! Ahari waba urangaye igihe abandi bahugiye mu mirimo. Gangahuka iki n’igihe cyawe cyo gukora!
Niba usanga iri jambo riziye igihe, risangize abandi. Uraba ubakanguye kuko iki nicyo gihe cy’ububyutse aho buri wese asabwa gukora icyo icyo ashinzwe!
Dr Fidèle MASENGO


text:
Huye: umuganda wahujwe no kwizihiriza umunsi w abamugaye i Simbi
Igikorwa cy’umuganda cyo kuri uyu wa 25 Gashyantare, Akarere ka Huye kagikoreye mu Murenge wa Simbi aho abari bitabiriye umuganda bubakiye uwamugaye inzu banasiga bayisakaye. Abahagarariye abamugaye bo mu More...
Rwanda | Rusizi: Ikibazo cy’imirenge idahagarariwe mu nzego z’abamugaye kubera amashuri make kizasuzumwa
Kubera ibwiriza rigena ko abagize komite nyobozi y’urwego rw’abamugaye ku murenge bagomba kuba nibura bararangije amashuri atandatu yisumbuye byatumye hari imirenge imwe n’imwe komite itabasha More...


text:
Umwana wawe yagombye kuba acecetse, acecetse kurushaho cyangwa se avuga cyane. Nyamara kuba ashobora kumvikana (kuvugana) n’abandi ni ingenzi wamufasha kubigeraho utya :
Wirinda kumutegeka utugambo twabana ahubwo umwigisha amazina nyyo y’ibintu kandi uyavuga neza unabimwereka. Muvugane uko yiriwe. Arinka nijoro ugafata akanya ko kumubaza ibyo yakoze uwo munsi.
Uvuga inyuguti z’inyamazuru ndetse no kuririmba indirimbo hamwe. Kugorobereza ibintu nawe ukamusaba kukugoragoreza. Ukamubaza utya : iki gitini kigufi cyangwa ni kirekire ? Iki kintu kirakomeye cyangwa kiroroshye ? Iki kirashyushye cyangwa kirakonje ? Mu bwire udukuru, nurangiza umubwire akubwire iherezo cyangwa se agerageze kukunyuriramo muri make uko inkuru imeze.


text:
Ese Magayane yabayeho cyangwa ni Balinga?
Magayane yaravuzwe biratinda n’ubwo atakivugwa. Ndetse Magayane yageze ubwo aba insigamigani nyirizina kuko yasize imvugo n’incyuro. Ngira ngo mujya mwumva bavuga ngo kanaka yahuye na Magayane bavuga umuntu wakize mu buryo butari bwitezwe na buri wese. Magayane uwo, yari umuhanuzi w’icyatwa mu myaka ya za 1970 ,1980 n’intangiriro za 1990 wahanuye byinshi byabaye. Yahanuraga kuva kera kugeza ubwo afungiwe kuba yarahanuye ko amaherezo ya Habyarimana ari mabi kandi ko nta mva ye abona I Rwanda ko ahubwo amubona ari umugwagasi.
Izo ndagu zamujyanye mu gihome cya Ruhengeri arahafungirwa biratinda. Yaharaguriye byinshi akanahamya ko byinshi muri ibyo bizaba atakiriho. Yahanuriye bamwe barimo Lizinde rya Mugabushaka uko azafungurwa. Abo bari bafunganywe bamugishije impaka bashidikanya ku ndagu ye atanga ibimenyetso by’uko igiti cy’inganzamarumbu cyari hafi ya gereza aho cyabonwaga n’abafungiye imbere kizaba cyarumye, kandi iyo gereza izaba ifungiyemo ihene ndetse ibyo byose bikazaba we atakiriho. Ubwo abari bamaze kuzongwa n’umunyururu bumvise ko icyo giti kizabanza kikuma bati za ndagu ntacyo zimaze kuko kiriya giti gitoshye kuriya kizajya kuma batakiriho. Bumvise noneho avuga ko hazabanza hagafungirwa ihene bati uyu si umupfumu ni umupfu w’umusazi. Bumvise ariko ko azaba atakiriho bati reka dutegereze n’ubundi uyu mupfumu usukuma nta minsi asigaje. Kandi koko ntibyatinze aratabaruka.
Nyuma yaho gato ihene yari ishorewe ijyanywe ku isoko yaje guca ikiziriko yinjira muri gereza maze abanyamerwe bari barinze gereza begekaho urugi nyirayo ayikurikiye aruhera inyuma atinya gutaka ngo nawe batamwinjiza imbere asubirayo ihene isigarayo. Ibyo bayikoreye murabyumva.
Mu byumweru byakurikiye imvura iragwa, imirabyo iracicikana inkuba iti PA! Iba ikubise cya giti inkongi igihera mu mizi igera mu bushorishori amababi aribaranga igiti si ukuma kirumirana. Si bwo indagu ibaye indagu! Ntibyanatinze kandi koko Inkotanyi zirarikokereza zitwikira igicuku zimanuka mu mikoki y’ibirunga zifata Nyamagumba zirasa urufaya inzirabwoba. Ubwoba zibwugarije zikizwa n’amaguru.
Umunyamakuru wa Orinfor witwaga Stanislas Kanyanzira yaje kurunguruka urwo rufaya rw’amasasu rwari rwacanye icyezezi mu kirere cya Ruhengeri arabukwa inzobe z’abana bari barakeshejwe n’imbeho ya Muhabura aherako atanga intabaza ati birakomeye ya ntambara irimo abazungu n’abandi basa nk’abarabu. Ubwo inkuru zikwira mu nzirabwoba, abarinze gereza barayita umujyi usigaramo rubanda gusa, umusilikare wagarukiye hafi yari i Nyakinama. Ubwo imbohe zose zirabohorwa abanyepolitiki nka Biseruka na Lizinde bakurikira Inkotanyi.
Lizinde wari waranditse igitabo gituka abo yitaga abana b’inyenzi cyitwaga La découverte de Kalinga ou la fin du mythe ari byo mu Kinyarwanda umuntu yakwita “ Ivumburwa rya Kalinga ari na yo maherezo ya Balinga” yategereje ko yicwa n’abamubohoye araheba kugeza ubwo abonye ko amaraso batayararikiye kuko bamushakamo iturufu mu ntambara barwanaga.
Ifungurwa ry’abo bantu bari barimo n’abatutsi b’ibyitso nka ba Dr Rudakubana (ubu ni Colonel muri RDF) ni ryo ryaje kuba isoko y’iyamamara ry’indagu za Magayane maze ibinyamakuru byinshi bizisamira mu kirere bizigeza ku banyarwanda cyane ko zabaremagamo icyizere cy’uko Ikinani kitazatura nk’umusozi.
Icyo gihe ibinyamakuru bya Leta n’ibindi byari bishyigikye Habyarimana byahamyaga ko Indagu za Magayane ntazabayeho ko ahubwo ari amayeri y’umwanzi wari ugamije guca ingabo intege.
Ku giti cyanjye najye nazishidikanyijeho kuko nasangaga koko bishobora kuba ari amayeri y’umwanzi (umwanzi icyo gihe yari Inkotanyi zarwanaga na FAR) no kujijisha ariko ku rundi ruhande nasesengura nkibaza byinshi kubera uburyo ibyavugagwamo byari bisobanuye cyane (very detailed). Muri byo hari nko kuba haravugwaga ko Habyarimana azapfa agakurikirwa n’imvura idahita kandi byarabaye ( kandi imvura ntigushwa n’abantu), kuba baravugaga ko Habyarimana azapfa asogoswe ( kandi koko ababonye mafoto y’umurambo we babashije kubona ko hari ikintu gisa nk’icyuma cyari cyamutanyuye ijosi mu muhogo nk’uwasogoswe inkota mu cyico) hari kandi no kuba haravugwa ko Habyarimana azagwa mu gisa n’imibyuko y’amasaka ( ari rwo rufunzo rwari ruteye iwe ku nkombe za piscine aho yahanutse agwa indege ikimara kuraswa).
Ku buryo inkuru y’indege ikimenyekana benshi bahise babona ibizakurikira kandi mu ihunga ryabo bagendana indagu za Magayane banaganiragaho aho babaga bihishe cyane cyane nk’aho Magayane yavugaga ko hazarokoka umurame mu bazasubira inyuma bahunga cyangwa berekeza I burasirazuba.
Mu bindi Magayane yavugaga abantu bakomezaga kugarukaho ninko kuba ibintu bizadogera imisozi igasigara ari amatongo , ingo zararitswe n’ibihunyira kandi ko uzategeka u Rwanda amahoro akarama azaza aturutse hanze ndetse ko u Rwanda ruzaba igihugu cyiza akarangiza avuga ati barahirwa abazaba bakiriho icyo gihe.
Aha ni na ho hakunze kuba impaka nyinshi aho abantu bateraniye buri wese yizeye undi bakaganira bisanzuye basesengura ejo hazaza h’u Rwanda bamwe kwiheba bitera guhanura ibibi (negativists, pessimists and skeptics ) bati ahubwo se Magayane ibyo yavuze mwari mwabibona? Bati buriya ntacyabaye kuko u Rwanda rutarabohorwa n’abavuye hanze kandi rukaba rutaraba rwiza uko yabivuze. Abandi babashije kwiyubakamo ikizere (optimists, positivists and realistics) bati Magayane yabivuze ukuri ishyano ryaraguye kandi koko u Rwanda rwashibutsemo ruratoshye amaherezo ruzatwerera ibyiza. Ukuri hagati y’aba bose ni ukuhe. Ni byo tugiye kurebera hamwe mu gika gikurikira.
Ishyano Magayane yahanuye ryarabaye uko ryakabaye yaritangiye gihamya ari ryo hanurwa rya Habyarimana ryaribanjirije. Nta wundi Habyarimana uriho nibaza ko nta n’uzabaho. Nta washidikanya ku ndagu za Magayane kereka uwazibariwe cyangwa uzibwirwa n’abazihindura uko bashaka. Kereka utarazisomye zitaraba cyane cyane ku rupfu rwa Habyarimana, ku mvura y’umuvumbi yariho biba, ku cyerekezo intambara yaganagamo n’aho impunzi zabashije kubaho zagiye zigana.
Nta n’impaka zari zikwiye kubaho cyane cyane ku muntu uzategeka u Rwanda amahoro akarama kuko yavuze ko azima ashagawe n’abera. Abarota ku manywa bo baherako bategereza uzaza yimikwa n’abazungu bakiyibagiza ko abera Magayane yavugaga ari za ngabo za Minuar zari zikiri mu gihugu ubwo Leta ya mbere yajyagaho ku itariki ya 19 Nyakanga 1994.
Ibyagombaga gukurikira Magayane yavuze byarategerejwe biratinda
Gusesengura indagu ni nko gusesengura inzozi bisaba ubuhanga nka bumwe bwa Yozefu wo muri bibiliya wajyaga azirotorera Farawo. Iyo bavuze igihugu cyiza si ukuvuga ko baba bavuze igihugu kitagira ibibazo. Oya, icyo gihe bavuga paradizo kandi Magayane si yo yavuze. Iyo bavuze igihugu cyiza ntibaba bavuze igihugu buri wese akize. Oya, icyo gihe ntiyaba ari indagu zaba ri inzozi kuko muri iyi si nta gihugu kitagira abababaye n’abakene. Kandi si cyo Magayane yavugaga.
Byari bigoye kugira uwo wumvisha mu myaka myinshi yakurikiye ihirima rya Leta ya Habyarimana ko Magayane yazikabije avuga ko ishyano ryabaye mu Rwanda rizakurikirwa n’u Rwanda rurese ibyiza. Icyo gihe ntabwo ku batutsi b’abacikacumu kurokoka byari bibahagije gusa kuko bari ba ntahobari. Bari abapfakazi n’imfubyi bipfumbase mapfubyi ndetse bamwe muri bo bikabatera imvugo zipfobya urugamba rimwe bavuga ngo badukuye n’aho twari twibereye ubundi ngo u Rwanda ni urw’abarutashye abandi turarengana.
Mu myaka yakurikiye ihirima rya Leta ya Habyarimana kandi byari bigoye kuvuga ko hazabaho amahoro arambye kuko inkomyi zayo zari nyinshi. U Rwanda rwari rurinzwe bikomeye ariko rugoswe n’impunzi z’abahutu zari ziyobowe n’abahigira kuzaruhorera. Mu Rwanda hari hari inzigo zaritse benshi barimo n’abayobozi n’abandi banyabubasha batasibaga kwingingirwa kutarikora. U Rwanda rwari ikirunga kiraye kiri buruke ku buryo bamwe mu bari bamaze gutahuka bashoreye amatungo yabo bagasubira Uganda n’ahandi bamaze guheba u Rwanda babariwe. Mu iterambere u Rwanda rwari rwarasubiye inyuma y’aho rwari muri za 1990. Gereza zari zisendereye imbohe zirimo n’iz’akamama. Ndetse hari hariho abafungiye mu ngo zitazwi n’amakonteneri abandi barigiswa.
Icyo gihe byari bigoye kuvuga ko iza Magayane zeze avuga ko hazabo u Rwanda rwiza.
Cya kizere cy’igihugu cyiza kizaza ryari?
Ndabona icyoko cyacyo ubanza kiri hafi. Reka mpere ku bintu bito cyane. Ariko mujya mwibuka ko kugeza 2006 twamaze imyaka 12 nta bahanzi baririmba ineza n’urukundo tugira twibera mu z’icyunamo n’izakera gusa? Mujya mubona se ukuntu imitima n’inganzo byagize gutya bikabumbukira rimwe hakaza abana baririmba urukundo nka Kitoko, Meddy, Jojo, Knowless, Kamichi, The Ben, King James, Alpha n’abandi. Aka ni akantu gato cyane ariko kavuze byinshi. Kavuze ko inganzo itingingwa kuko ijyana n’ibihe byayo. Kavuze ko igihe cyo kuririmba amaganya gusa kimukiye mu mitima yabo ibindi bigaragaza ko ubuzima bukomeza. Ni bene muri ibi bintu bito bamwe batabona cyangwa babibona ntibabitindeho u Rwanda rwiza Magayane yaraguye ruhera rugaragarira.
Muribuka muri 2009 aho Perezida Kagame yavugaga mu bihe byo kwibuka ati tureke guheranwa n’agahinda kandi insaganyamatsiko y’uyu mwaka yitwe Icyizere? Iki ni ikindi kimenyetso cy’uko u Rwanda Magayane yavuze ari uru. Bivuze u Rwanda rurimo gukira ( Healing) rugifite ibikomere ariko birimo gufata urukoko.
Muribuka imyaka u Rwanda rwamaze abantu barebera mu moko intambara z’ubutegetsi nk’aho u Rwanda rufite umuvumo wo kuzahembera inzigo y’abahutu n’abatutsi ? Nyuma se ba Rwarakabije, ba Ngendahimana n’abo bari bayoboranye izo mu mashyamba bamaze gusobanukirwa ntibizanye nta mirwano na n’ubu bakiza kandi . Nyuma yaho se mu gihe bazaga si bwo Gahima, Kayumba na ba Rudasingwa bagendaga. Ibi bivuze iki? Bivuze ko u Rwanda rurimo guhabwa ibimenyetso byarufasha koroherwa ( gukira si hafi cyane) indwara yo kurebera ubutegetsi mu moko? Ariko ubu tujya twibuka ko inzara iri mu nzira zo gusezererwa? Ko Kagame nka Gahindiro yashyizeho inkongoro y’abana ari yo ya mata atangirwa Ubuntu mu gihugu hose?
Ese tujya twibuka ko icyemezo cyafashwe cyo gutangira gutanga ibitunga abatishoboye bageze mu zabukuru bazajya bahabwa amafranga atari munsi ya 5000 ku kwezi ( ni yo CPAS yo mu Rwanda). Ese tujya tubona ko hamaze iminsi hubakwa amazu y’abatishoboye bahabwa ku buntu ( ni yo social housing cyangwa logement social yo mu Rwanda). Ese tujya twibuka ko imbuto n’ifumbire bikwirakwizwa ku buntu mu baturage hirya no hino mu byaro? Ese mu bibazo bitabura tugira twe n’abacu tujya twibuka ko 11% by’abanyarwanda mu myaka itanu gusa bavuye mu babarirwa mu baritswe n’ubukene? Ese twibuka ko nta ruswa mu kubona imyanya mu mashuri ikibaho kandi ko umunyarwanda ashobora kwiga imyaka 12 arihirwa na Leta? Ese tujya twibuka ko abakene nyakujya bavurirwa ubuntu kandi ko imiti ya SIDA ari ubuntu kuri bose kugera ubwo bamwe birara ngo umuti warabonetse?Ese tujya twibuka ko ubu abanyarwanda hafi ya bose ari abayobozi kuko utari muri njyanama ari muri nyobozi.
Utari muri ibyo byombi ni umwunzi se, ni inyangamugayo ya Gacaca se, ni umujyanama w’ubuzima se, ni umuhwituzi w’umurimo se, ni intumwa ya komisiyo y’amatora se, ni uwahuguriwe gutubura urutoki cyangwa guhinga ibihumyo se, ni uhagarariye urubyiruko cyangwa abagore se, ni uhagarariye abavuye ku rugerero n’ibindi byinshi bishya bituma buri wese yibona mu miyoborere y’igihugu. Ese tujya tubona ko ibyaro byinshi ubu bitakigira umwijima kandi ko gahunda yo gukwiza umuriro mu byaro ifite umuvuduko uhambaye? Uru ni rwa Rwanda Magayane yifurizaga buri wese kuzaba akiriho ngo arubone. Ni byo navugaga ko gusesengura indagu ari nko gusobanura inzozi bikaba bisaba ubuhanga. Hari ibyiciro by’abanyarwanda bitaribona muri izi gahunda kuko ubuzima bw’abanyarwanda butarahindukira icyarimwe . Abo ni nk’abashomeri bagitegereje akazi, abo ni nk’ abari bakize bagakeneshwa n’inkurikizi z’intambara na genocide, abari mu magereza cyane cyane abari yo by’amaherere, abakeneshejwe n’abaturanyi babo ubutabera n’abatarahunguka n’abaheruka guhunga n’abandi? Ariko ibi ntibibuza umwe muri aba ushyira mu gaciro kubona ko ibitaramugezeho byageze ku bandi benshi. Ntibibuza ufite ubwenge n’ubushake bwo gusesengura kubona ko u Rwanda Magayane yavuze rugenda rurushaho kugararagara.
Ni ryari tuzabonera ko iza Magayane zatwereye twese?
Nigeze kubivuga ko nta gihe muri iyi si yo munsi y’ijuru higeze haba igihugu gihira bose. Ariko hari amarenga menshi mbona arembuza u Rwanda rwizihiye benshi.
Inda y’u Rwanda ihatse zahabu n’amabuye y’agaciro bitari byarigeze biboneka igisigaye akaba ari ukureba igihe bizatangira gucukurirwa ndetse ubushakashatsi bwakozwe mu mu koki ukururura ukagera no mu Rwanda bwagaragaje ko hashobora kuzaboneka na peteroli. U Rwanda nturushaka gutungurwa rwatangiye gutekereza ku buryoubwo bukire bwazasaranganywa mu bene gihugu bityo aho kutubera umuvumo nk’ahandi bwabonetse bukatubera umukiro.
U Rwanda rufite diaspora yiganjemo urubyiruko rwashishikariye guhaha ubumenyi n’ikoranabuhanga, ifite ba rwiyemezamirimo biyemeje kutagoheka bahahira ababo iyo mu mahanga, ifite abanyarwanda batsimbaraye ku bunyarwanda bwabo kandi babashije kungukira muri ayo mahanga bahangayikiyemo bikabungura benshi. Aba bose ni biyongera ku bandi bana bato berekeza India, Amerika, South Africa, Maleziya , Uburayi n’ahandi bajya buri mwaka boherejwe na Leta guhaha ubwenge butaboneka ino maze bose bakazasenyera umugozi umwe bubaka u rwa Gasabo nta shiti Inzozi za Magayane zizatwerera twese.
Kalisimbi yacu buriya ngo aho ihagaze ni icyogajuru mu bindi ku buryo aho bukera u Rwanda rurayikama menshi ngo ibere isi yose umunara wohereza amajwi n’amashusho. Gaz ya Kivu abana ntibakiyiga mu makye gusa ahubwo ubu yatangiye gucukura ku buryo ishobora kuzatuvana ku kwatsa.
Umutekano no gukorera mu mucyo tumaze kugeraho ndetse no gutanga servisi nziza dutangiye guhagurukira biratanga ikizere ko abashoramali bazashinga inganda n’ibyicaro byabo mu Rwanda maze bakahakorera ibyo bazajya bagemura mu bihugu duturanye.
Ejo bundi hambere aha mu Rwanda bwa mbere habayeho ihererekanya bubasha mu mahoro hagati y aba Ministri b’Intebe, hagati ya ba Perezida ba Sena no hagati y ‘aba Perezida w’Urukiko rw’Ikirenga. Byanteye kurarikira bikomeye umunsi tuzakomera amashyi y’urufaya Perezida Kagame, ababyeyi bavuza impundu atanga inkoni y’ubushumba akayihereza undi mwana w’umunyarwanda uzagera ikirenge cye, agasoza ibitenga yatangiye akusa ikivi asize. Aho ni ho ibanga ry’u Rwanda rwiza riziritse. Turi benshi turamya iyaturemye ngo bizabe mu ituze ndetse iyo nkoni y’ubushumba azayihe uyikwiye kandi bakuzuzanya.
Mu Gusoza
Wa mugani waba basokuruza b’abaparmehutu bajyaga baririmba ngo Loni yindi izava he? Uwashaka yahera kuri ibi byo hejuru agaca iteka ko izo Mgayane yaraguye yazikonoje zose. Nta wundi Magayane uzabaho n’ibindi muzasoma ni ibyo bamwitirira. Uzashaka gusoma ibyo yasomye azashakire mu binyamakuru by’icyo gihe nk’ikitwaga Le Messager, Rwanda rushya cyangwa Le Flambeau.
Bavandimwe basomyi musoma iyi nyandiko nifuzaga kwisegura ku bo itanyura kubera ko nayihereye ku ndagu nahaye agaciro bijyanye n’imyemerere ya bamwe. Sinabikoreye ubushotoranyi ariko ahubwo nabitewe n’uko nashatse gutembereza basomyi mu bwonko bwanjye. Ibi nanditse n’ibyanyuze mu mutwe wanjye haba ibyo nibutse n’ibyo natekereje.
Nta n’imbaraga cyangwa umwanya byantwaye kuko nabitekerejeho mu ijoro rimwe. Ijoro ryanyuma ry’umwiherero w’abayobozi bakuru twari tuvuyemo narigizemo ibitotsi bike ndicara nuza ibyo tumazemo iminsi( Kuza nk’inka cyangwa ruminer mu gifaransa) ndetse ndota imbere hazaza mpereye ku kizere navanyemo maze kubona uburakari bwubaka, umutsi n’izima Intore nkuru yari ifite ihamya ko u Rwanda nta muvumo n’umurage wo gukena rufite.
Twese dusangire ikizere.
Iyi nkuru yasohotse mu Kinyamakuru IGIHE nimero 004 cyo kuva tariki 13 - 19 Werurwe.


text:
Zimwe muri gahunda za leta ziteza imbere abaturage zigiye kwegurirwa imiryango yigenga
Guverinoma y’u Rwanda igiye gutangira gufatanya byeruye n’imiryango itari iya leta, hagamijwe kwihutisha ishyirwa mu bikorwa rya gahunda zisanzweho zo kwita ku mibereho y’abaturage bakiri mu bukene, zajyaga zidindira ku mpamvu zinyuranye.
Uyu mwanzuro wemejwe n’Inama y’Abaminisitiri yo kuri uyu wa Kabiri tariki 13 Nzeri ku cyifuzo cyatanzwe mu mwiherero w’abayobozi bakuru b’igihugu muri Mata, wemezwa hamaze kurebwa uko gahunda zitandukanye zigenewe abatishoboye n’ibindi byiciro by’Abanyarwanda zishyirwa mu bikorwa.
Minisiteri y’Ubutegetsi bw’Igihugu ivuga ko leta yari imaze no kubona ko imaze gushyira amafaranga menshi muri gahunda zita ku mibereho y’abaturage, ariko bikagaragara ko ibyagezweho byakwiyongera habayeho ubufatanye n’imiryango yigenga.
Umunyamabanga Uhoraho muri Minisiteri y’Ubutegetsi bw’Igihugu, Vincent Munyeshyaka, mu kiganiro n’abanyamakuru yavuze ko iyi gahunda igamije kunoza uburyo izo gahunda zigezwa ku bo zigenewe.
Ati “Ntabwo ari ukuvuga ngo leta inshingano twakoraga zose tuzihaye imiryango itegamiye kuri leta, ahubwo ni ukuvuga ngo reka dufatanye turebe ukuntu tunoza imikorere myiza, dukemure ibibazo bimwe na bimwe byagiye bigaragara.”
Munyeshyaka yavuze ko bizagira uruhare mu gukemura ibibazo byagiye bigaragara, nk’imiryango y’inshike igenerwa inkunga y’ingoboka ariko kuyibonera igihe bikagorana, ibibazo muri gahunda ya Girinka n’ibindi, kandi iyi miryango igasinyana amasezerano na leta agaragaza ibigomba kugerwaho buri mwaka, inshingano za buri ruhande n’uko leta izakurikirana ko bigerwaho.
Ati “Igitekerezo ni ukugira ngo tuzatoranye imiryango itegamiye kuri leta ikorera mu gihugu, amadini n’amatorero afite ubushobozi ndetse n’ubunararibonye mu kuba barakoze porogaramu zisa nk’izi, ku buryo twakorana nabo, nka Leta y’u Rwanda tugafata igice ku ngengo y’imari ya buri mwaka twashyiraga muri izi gahunda noneho tukayiha iyo miryango bagashyira mu bikorwa”
Iyi miryango izahabwa igice kimwe cy’imishinga
Munyeshyaka yavuze ko Minisiteri ahagarariye yatekereje ko leta yatangira ishyira muri ubu bufatanye ingengo y’imari ingana na 10% ry’ayo isanzwe ishyira muri izi gahunda ziteza imbere abaturage buri mwaka, ni ukuvuga miliyari 7 Frw, zizahabwa imiryango izatoranywa hakurikije ubushobozi n’ubunararibonye bafite harebwe kuri gahunda igiye gukorwa.
Ati “Hazaba uburyo bwo gutoranya abo tuzakorana nabo, ariko habeho n’uburyo bwo gupiganirwa ayo mafaranga. Amafaranga azaba ahari, Ikigo cy’Igihugu cy’Imiyoborere, RGB, nicyo kizaba gikurikirana iyi gahunda, ikazakorerwa mu turere twose kandi ikazareba za porogaramu z’ibanze zishinzwe kuzamura imibereho myiza y’abaturage.’’
Izo gahunda zirimo Girinka, VUP n’ibyiciro byayo uko ari bitatu (Inkunga y’ingoboka ya buri kwezi, amafaranga ashyirwa mu bikorwa by’imirimo y’amaboko ahemba abakozi, n’amafaranga ajya gufasha abaturage mu mishinga itandukanye), Ubudehe n’izindi.
Ubu bufatanye kandi buzagezwa no mu gukemura ibibazo bitandukanye birimo abana bata amashuri n’utugoroba tw’ababyeyi tudakora neza, ku buryo bwitezweho imikorere inoze mu kugeza ku baturage gahunda zibagenewe kandi ku gihe.
Biteganyijwe ko iyi mikoranire izatangirana n’umwaka w’ingengo y’imari wa 2017/2018, ndetse imiryango itegamiye kuri leta ikaba yaramaze kumenyeshwa ibijyanye n’ubu buryo bushya.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Minisitiri Mukantabana Seraphine yabitangarije mu Karere ka Ngororero, ubwo yatangizaga icyumweru cyahariwe kugabanya ingaruka z’ibiza, tariki ya 13 Ukwakira 2016.
Agira ati “U Rwanda rwiyemeje gufata icyumweru cyose hakorwa ubungangurambaga mu baturage. Ibiza bidutwara imbaraga nyinshi, ubuzima n’imitungo nyamara byashobokaga ko tugabanya ingaruka mbere y’uko biba.”
Icyegeranyo cya Minisiteri ayoboye kigaragaza ko kuva muri Mutarama kugera muri Nzeli 2016, ibiza byahitanye abantu 166 bikomeretsa 136. Byasenye amazu 4611, byangiza ibihingwa biri kuri hegitari 5388, byica amatungo 1882.
Byanangije kandi imihanda 26, ibiraro 41, ibyumba by’amashuri 47, imiyoboro y’amazi 11 n’amasoko 20. Iyo mitungo yose ifite agaciro ka miliyari zirenga 27RWf. Ibyo biza byagize ingaruka mbi ku miryango 59854.
Kubera umubare munini w’ibyangizwa n’ibiza, Leta y’u Rwanda isaba abaturage n’abafatanyabikorwa bayo gushyira imbaraga mu kugabanya ingaruka ziterwa n’ibiza.
Mu byihutirwa basabwa harimo kuva mu manegeka, kuzirika ibisenge by’amazu, guhoma neza amazu, gutera ibiti ku misozi, kubakira abimuwe mu manegeka no gusibura ibyobo bifata amazi.
Umuyobozi w’Akarere ka Ngororero, Ndayambaje Godfrois avuga mu mezi ashize ibiza byasenye amazu 555, binahitana bw’abantu batandatu.
Agira ati “Akarere kacu kibasirwa n’ibiza kandi abaturage benshi baracyatuye ahantu habi bitewe n’imiterere y’akarere, mu gihe ubushobozi bwo kubimurira rimwe butaboneka.”
Minisitiri Mukantabana avuga ko Leta ihora yiteguye kufasha abagwiriwe n’ibiza. Ariko agasaba abaturage kubikumira hakiri kare kuko ngo imbaraga zikoreshwa mu gukumira zikuba inshuro 100 mu guhangana n’ingaruka.


text:
ven.
25
nov.
2011
Isomo rya mbere : Iz 63, 16b-17.19b ; 64, 2-7
Zaburi ya 79, 2-3bc, 15-16, 18-19
Isomo rya kabiri : 1Kor 1, 3-9
Ivanjili : Lk13, 33-37
Bavandimwe, nshuti z’Imana, bana b’urumuri Yezu Kristu akuzwe !
Mu rwego rwo kurushaho gusanganira Imana, twongeye guhabwa amahirwe yo kwinjira mu mwaka mushya wa liturujiya, umwaka B. Uwo mwaka utangizwa n’igihe cy’Adventi. Adventi bikomoka ku ijambo ry’ikilatini «Adventus»bisobanura igikorwa cyo gutegereza ukuza. Kiliziya ikaba yitegura ukuza kwa Nyagasani Yezu Kristu.
Bavandimwe , mbere y’uko twinjira mu masomo liturujiya yaduteganyirije tubanze twibaze gato : Iyo witegereje imibereho yacu isanzwe usanga iyo twegereje impera y’umwaka usanzwe (année civile), abantu baba bashishikajwe no gukora amaraporo ngo barebe niba ibyo bakoze byarungutse cyangwa byarahombye maze bagafata ingamba. Ni byiza cyane rwose!
None se bavandimwe, niba koko abana b’isi bazi ubwenge bigeze aho twebwe turenze kuba abana b’isi kuko turi ab’ururmuri kubera ko tuyoborwa na Roho Mutagatifu. Ese twaba twaragerageje kwicara hasi ngo turebe uko twabayeho, uko twabanye n’Imana, uko twayitumikiye mu mizabibu yaturagije no muri bangenzi bacu yaduhaye ngo tubane nabo? Birashoboka ko waba warabigerageje. None se waba waratekereje kuri gahunda y’ibyo uteganya gukora, cyangwa se uburyo uteganya kubamo muri uyu mwaka wa liturujiya dutangiye mu bijyanye n’ubuzima bwa gikristu? Kuko iyo uzi aho uva koko birakorohera cyane kumenya aho ujya.
Amasomo liturijiya yaduteganyirije aratwereka ko kwizera ari ukudahazwa n’ibyo dutunze, kutagarukira kubyo dutunze ahubwo ari uguharanira ibyisumbuyeho. Mu isomo rya mbere umuhanuzi Izayi aradutera inkunga muri iyi ntangiriro y’Adiventi agira, ati : «kwizera ni wo mutima w´abari mu kaga. » Imana ubwayo yaratwizeye iduha umwana wayo ho Umucunguzi. Ni ba se itwizeye twareka dute natwe kwizera umukiro? Yezu yaratwizeye adusigira ibye, atwegurira ibye n’abe ndetse muri rusange na Kiliziya ye.
Yadusabye gukundana atwizeye. Pawulo mu ibaruwa yandikiye abanyakorinti nawe ati : Niba Yezu yaratwizeye atyo, twebwe twareka kumwizera kandi ari indahemuka ? Byaba ari amahano kuko ntaho bitaniye no kwibagirwa uwaguhaye!
Mu Ivanjili, Yezu aradusaba kuba maso atwizeye. Yezu ati : Mwitonde, mube maso.. Iyo witegereje neza muri iyi vanjili usanga ijambo kuba maso umwanditsi arisubiramo inshuro enye. Bikatwereka ko ari ijambo rifite agaciro gakomeye kuko Yezu yabigarutseho cyane, mbere yuko agenda, ajya kubabazwa nk’uko igice gikurikira iyi vanjili kibigaragaza. Turasabwa kuba maso ku rugamba, kuko ntawakwitondera icyo adahanganye nacyo. Tugomba kwitonda kugira ngo twumve neza icyo Ijambo ry’Imana ritubwira (Mk 4, 12), bitabaye ibyo twaba turuhira ubusa!Turasabwa kuba maso kugira ngo turwanye umusemburo w’abafarizayi,bitihise ubufarizayi bwaturundukiramo tutabizi (Mk 13,5; 13, 23). Pawulo intumwa we akoresha imvugo ikomeye iyo avuga kuba maso; aho atubwira : « gushiguka mu bitotsi. » (Rm 13, 11).
Aragira ati: « mube maso kuko mutazi igihe bizabera ...» : Intumwa za Yezu zamubajije zigira ziti :«Tubwire igihe ibyo bizabera, n’ikimenyetso kizereka abantu ko bigiye gusohora. » Yezu ntiyigeze asubiza icyo kibazo. Ubuhanuzi bw’ubwoko bwose, bw’ibihe byose, bwagerageje kuvuga ku mpera y’isi. Yezu yasubije rimwe gusa ati :«Ntabwo muzi igihe...»Yezu ntiyifuza ko twarota ibyahise cyangwa ibizaza, aradusaba kuba maso uhereye none, uyu munsi : « mube maso, kuko mutabizi, ahubwo muhore mwiteguye.» Yezu yanze gukina umukino w’ubupfumu! Icyo yemeza ni uko hazabaho byanze bikunze umunsi wa nyuma, umunsi azagarukiraho ubwo tuzaba dusabwa kumurika ibyo twakoze (Mk 13, 14-23).
Padiri Karori wa Fuko ( PèreCharles de Foucault)yari afite intego igira iti :«Gerageza kubaho uyu munsi nk’aho uri bupfe uyu mugoroba » (Essaie de vivre chaque jour comme si tu allais mourir ce soir. ) Ng’urwo urugero rwiza rw’uwamenye ugutegereza nyako, rudushishikariza guhora twiteguye gusobanura ibijyanye n’ukwemera kwacu. Buri gihe dukwiriye kubaho nk´abari kumwe n’Imana, dukora ugushaka kwayo (Mt 25, 40).
Imana irigereranya nk’umuntu wagiye mu rugendo; biratwereka ko tumufitiye urukumbuzi kuko aturi kure. Kuri Yezu ariko iki gihe ntabwo ari igihe cy’ubwigunge cyangwa umubabaro, ahubwo ni igihe cyo gufata inshingano, buri wese agakora neza icyo asabwa, umurimo yahawe. Kuko twagiriwe icyizere, duhabwa ububasha bwose, ari mu miryango yacu, mu mirimo, aho dutuye ndetse no muri Kiliziya.
Tuzirikane ko Yezu yifuza ko abaragijwe Kiliziya by’umwihariko bahamagariwe kuba maso. Abo ni : Petero, Papa, abepiskopi; nibo bashinzwe by’umwihariko gukangura umuryango w’Imana no kuwukenura.
Yezu yababwiye ko azaza mu ijoro bikatubwira ko, kubera muri icyo gihe byari bigoye kugenda nijoro, imihanda iteye ubwoba ntawagendaga nijoro. Bigashushanya ko: ijoro ari igihe kibi, cy’imyuka mibi, cy’amashitani (Lk 22, 53; Mk14,49; Ef 6,12). Ijoro turizi nk’igihe cy’ibishuko, igihe cyo kugeragezwa bigasaba ko nijoro tugomba kuba maso ! Kuba maso nijoro ni ukuba maso mu bikomeye, mu bibazo, igihe wagize ugushidikanya kuko ijoro riba ryakugwiriye. Ntibikwiye y’uko twaheranywa n’ijoro tugomba kwiringira urumuri tukarurangamira.
Imana iza buri gihe akenshi dusinziye maze tugatungurwa !
Nyagasani nadukingurire uburyo bushya bwo kubona Imana mu buzima bwacu duhore twiteguye kugira ngo tudatungurwa akisubirira inyuma. Iki gihe cy’Adventi kitubere igihe cyo kuva mu bitotsi tube maso turangamire Umucunguzi wacu dutegereje duhereye mu bo yaduhayeho abavandimwe.
Tubwire Nyagasani tuti : Uhoraho ni wowe umutima wanjye urangamiye. Ni wowe niringiye, Mana yanjye. Ndakwiragije, sinzakorwe n’isoni, n’abanzi banjye ntibazanyishimeho!
Uhoraho nadutoze kugenda mu tuyira twe, atuyobore mu kuri kwe kandi ajye atubwiriza, ni we dukesha umukiro. Dore mpagaze ku muryango ndimo ndakomanga. Nihagira uwumva ijwi ryanjye, akankingurira, nzinjira iwe, nsangire nawe, nawe asangire nanjye.
Dusabe Umubyeyi Bikira Mariya we wakiriye Imana mbere adufashe muri iki gihe dutegereje duhore turi maso tutazatungurwa, azasange twaramwiteguye bihayije.
Diyakoni Emile DUSENGUMUREMYI


text:
Umuhanzi Rugamba Jacque uzwi nka Jack B yasabye imbabazi umugore we nyuma y’aho avuze ko batandukanye kubera ko ari umusinzi kandi akaba amuca inyuma.
Kuri uyu wa 12 Nzeli, nibwo Jack B abinyujije ku rukuta rwe rwa Facebook yanditse amagambo yuzuye umujinya aho yavugaga ko asenze umugore we ku mugaragaro bitewe n’uko atakimwubaha, ahubwo yibera mu tubari arya iraha n’abandi bagabo yise “ibisaza”.
Binyuze ku mbuga nkoranyamabaga abantu benshi berekanye ko batishimiye uburyo Jack B yashyize amabanga y’urugo rwe ku karubanda ndetse bamwe bakemeza ko ari uburyo bwo gushaka kuvugwa cyane.
Nyuma y’igihe gito Jack B yongeye gushyira kuri Facebook amagambo agaragaza ukwicisha bugufi no gusaba imbabazi avuga ko ibyo yakoze yahubutse ndetse umugore we ari umwere ibyavuzwe byose byari ukumuharabika.
Yagize ati: “Umugore wanjye ni umwere imbere y’Imana n’imbere yanjye. Ngusabye imbabazi kuba nahubutse nkavuga ibitari byo nanjye sinari ngambiriye kukubeshyera gusa byabaye umbabarire ndi umuntu, nakosheje cyane. Mbishyize aha nubundi kuko ari ho nabinyujije nkubeshyera. Abankunda n’abankurikirana mumbabarire, itangazamakuru naryo ndisabye imbabazi kuba natumye rikwirakwiza ibitari byo. Umuryango wanjye by’umwihariko ababyeyi n’abavandimwe ba Gisele hamwe n’abana banjye na bo mbasabye imbabazi.”
Kugeza ubu ntiharamenyekana ukuri ku cyateye Jack B guharabika umugore we ako kageni ndetse niba koko umugore we yemeye kumuha imbabazi.
Kugeza ubu Jack B afitanye n’umugore we Dr Juru Gisele abana babiri, umukuru bakaba baramubyaye muri 2013, ari nabwo biyemeje kubana bishyingiye, nyuma muri 2015 barasezerana. Kuri ubu bakaba bakibana nubwo Jack Bwe yari yavuze ko batandukanye.


text:
- umubavu.com
- ikinyarwanda
- english
- french
-
Arimo yigisha yavuze ko yaturiwe ibyaha bikakaye muri uyu mwaka dusoza 2016 asaba abantu kudaha umwanya satani kuko yazanye uburyo bushya bwo gukoresha abantu ibyaha aho abantu batagitinya kuryamana n’ihene, gusambana na ba se, gusambana n’imbwa.
Umuvugabutumwa tutari buze gutangaza amazina ye n’itarero asengeramo ku mpamvu z’umutekano we, arimo yigisha ku cyaha yatanze zimwe mu ngero z’ibyaha yagiye yaturirwa n’abakristo bikakaye atiyumvishaga na n’ubu kuko byamuteye ubwoba, ngo ntiyiyumvisha uburyo umuntu atinyuka kuryamana n’ihene no kuba umwana yasabwa na se gukora imibonano mpuza bitsina umwana akamwemerera babikoraga nyina yagiye kukazi n’undi nawe asambana n’imbwa,asize umugore muburiri.
Yagize ati “ biratangaje mu minsi ishize Imana yantegetse kubwira abakristo ko abafite ibyaha bikomeye bumva batakwaturira muruhame baza bakansanga mu biro bakanyaturira ibyaha byabo nkabasabira Imana imbabazi naje gutungurwa n’uko hari abantu bafite ibyaha bikomeye nk’ibyo bamwe muribo babyivugiye babinyaturira ibyo n’ibi : Imana imbabarire nabonye ihene yarinze nanjye nshaka imibonano ndasambanya, papa yansabye ko turyamana ndabimwemerera, naryamanye na mabukwe wanjye, naryamanye na abavandimwe banjye kuko nacungaga murugo baryamye nkajya kuryamana na mushiki wanjye, nasambanyije inkoko, n’ibindi byaha bikomeye bambwiye bisaba guhaguruka tugasenga Imana kuko hari abantu bagowe kandi nicyo Imana yadushyiriyeho ngo tube abatambyi nyabo bafasha abantu kuva mu byaha”
Ubwo uyu mukozi w’Imana yabitangazaga mu minsi ishize abantu batunguwe no kumva ko hari abantu bagikora ibyaha nk’ibi bihanwa n’amategeko bagihari nyamara ntibakurikiranwe ibi bigaragara ko abantu bafitiye ikizere abapasiteri, Ibi byaha n’ibindi bitandukanye byanagiye byumvikanye no mu bindi bihugu byo hanze y’u Rwanda.
- Aragisha Inama:Yaransindishije antera inda none ncikiriza amashuri none nariyanze
- Kigali : Umugabo yakoze agashya yishyuza umugore we fagitire y’indaya yarongoye imbere y’umuryango we
- Umugabo yasambanyije akana ke k’imyaka 4 karapfa
- Hubatswe ubuvumo bugezweho bwo kwihishamo ku munsi w’imperuka ubwo isi izaba iri kurimbuka-REBA AMAFOTO MENSHI HANO
- Menya ibintu 11 abantu bahuriraho mu nzozi n’ ibisobanuro byazo
- Dr. Nyirinkwaya aramutse adusabye ko dukorana imibonano mpuza bitsina twabyemera tutitaye ko dufite abagabo
- Uburozi buravuza ubuhuha mu murenge wa Bumbogo, umwe amaze gupfa nyuma yo kuroga abantu 7 icyarimwe
- Ubuhamya,Yamaze imyaka 18 ihwa ry’ifi ryaramujombye mu kanwa, amara imyaka itanu yarabaye pararize
- Nyuma yo kuvuga ko kumurongora byatumye biteza imbere arasobanura uko byagenze
- Rulindo : Umugore yafatanywe ihene yibye agiye kuyishyira mu mufuka
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu